Abimelek sultan

Abimelek bin Ġerub-bagħal mar Sikem, għand ħut ommu, u kellem lilhom u l-familja kollha ta' dar missier ommu, u qalilhom: "Għidu f'widnejn il-kbarat kollha ta' Sikem: 'X'inhu l-aħjar għalikom, li jaħkmu fuqkom sebgħin raġel, ilkoll ulied Ġerub-bagħal, jew li jaħkem fuqhom bniedem wieħed?

Ftakru li laħamkom u għadamkom jien."

U ħut ommu tkellmu f'widnejn in-nies ta' Sikem dan il-kliem kollu, u qalbhom inġibdet lejn Abimelek, għax qalu: "Ħuna hu."

U tawh sebgħin biċċa tal-fidda mit-tempju ta' Bagħal-berit, u bihom kera nies ta' xejn u bla kont, u marru warajh.

U mar f'dar missieru f'Għofra, u qatel lil ħutu wlied Ġerub-bagħal, sebgħin wieħed, fuq ħaġra waħda; u baqa' wieħed, Ġotam, l-iben iż-żgħir ta' Ġerub-bagħal, għax kien inħeba.

Imbagħad inġabru l-kbarat kollha ta' Sikem u Bet-millu, u qabdu u għamlu lil Abimelek sultan ħdejn il-balluta li hemm f'Sikem.

Meta għarrfuh b'dan, Ġotam mar u qagħad fuq il-quċċata tal-muntanja Gariżim, u għolla leħnu u sejħilhom u qalilhom:

"Isimgħu, nies ta' Sikem!

Hekk Alla jisma' lilkom.

Darba marru s-siġar

biex jidilku sultan fuqhom.

U qalu liż-żebbuġa:

'saltan fuqna.'

U ż-żebbuġa weġbithom:

'Għandi nħalli jiena żejti,

li bih jitweġġħu l-allat u l-bnedmin ,

biex immur niddandan fuq is-siġar?'

U s-siġar qalu lit-tina:

'Ejja int, u saltan fuqna.'

U t-tina weġbithom:

'Għandi nħalli jien il-ħlewwa,

u l-frott bnin tiegħi,

u mmur niddandan fuq is-siġar?'

U s-siġar qalu lid-dielja:

'Ejja int, u saltan fuqna.'

U d-dielja weġbithom:

'Għandi nħalli jien l-inbid tiegħi,

li jferraħ l-allat u l-bnedmin ,

u mmur niddandan fuq is-siġar?'

U s-siġar kollha qalu lill-għollieq:

'Ejja int, u saltan fuqna.'

U l-għollieq qal lis-siġar:

'Jekk intom tassew tridu

tidilkuni sultan fuqkom,

ejjew stkennu taħt delli.

Jekk le, joħroġ nar mill-għollieq

u jibla' ċ-ċedri tal-Libanu.'

U issa, taħsbu li għamiltu l-ħaqq u s-sewwa meta għamiltu lil Abimelek sultan fuqkom?

Taħsbu li għamiltu l-ġid ma' Ġerub-bagħal u ma' daru?

Taħsbu li għamiltu miegħu skont ma għamel hu, meta missieri tqabad għalikom, u tarraf ħajtu, u ħeliskom minn id il-Midjanin?

Intom illum qomtu kontra dar missieri u qtiltu lil uliedu - sebgħin wieħed fuq ħaġra waħda - u għamiltu lil Abimelek, bin il-konkubina tiegħu, fuq in-nies ta' Sikem, għax hu ħukom.

Jekk għamiltu l-ħaqq u s-sewwa ma' Ġerub-bagħal u ma' daru llum, ifirħu b'Abimelek u hu jifraħ bikom.

Imma jekk le, ħa joħroġ nar minn Abimelek u jibla' n-nies ta' Sikem u Bet-millu; u mbagħad joħroġ nar min-nies ta' Sikem u Bet-millu, u jibla' lil Abimelek."

Imbagħad Ġotam ħarab, u għab u mar Bir u baqa' hemm minħabba ħuh Abimelek.

Irvell f'Sikem

Tliet snin kien ilu Abimelek jaħkem ta' prinċep fuq Iżrael.

U Alla bagħat spirtu ħażin bejn Abimelek u bejn in-nies ta' Sikem; u n-nies ta' Sikem qamu kontra Abimelek, biex b'hekk titħallas il-qatla tas-sebgħin tifel ta' Ġerub-bagħal, u demmhom jaqa' fuq Abimelek ħuhom, li kien qatilhom, u fuq in-nies ta' Sikem li għenuh biex qatel lil ħutu.

U n-nies ta' Sikem qegħdulu nies moħbija fuq il-qċaċet tal-għoljiet, u dawn kienu jisirqu lil kull min jgħaddi mit-triq minn dawn l-inħawi; u hekk l-aħbar waslet għand Abimelek.

U ġie Ġagħal bin Għebed, u ħutu, u għaddew minn Sikem; u n-nies ta' Sikem fdaw ruħhom f'idejh.

Ħarġu fir-raba', qatgħu l-għeneb mid-dwieli tagħhom, u għaffġuh fil-magħsar, u għamlu festa; u marru f'dar alla tagħhom u kielu u xorbu, u seħtu lil Abimelek.

U Ġagħal bin Għebed qal: "Min hu Abimelek?

Min hu Sikem, biex aħna naqduh?

Ma kienx dan bin Ġerub-bagħal u dan Żebul, qaddej tiegħu, jaqdu lin-nies ta' Ħamor, missier Sikem?

Għala għandna naqduhom aħna?

Li kelli dawn in-nies f'idejja kont inneħħi lil Abimelek u ngħidlu: 'Iġbor in-nies tiegħek u oħroġ u ġġieled.' "

U Żebul, il-kap tal-belt, sama' bi kliem Ġagħal bin Għebed, u xegħel bil-korla.

U bagħat messaġġiera għand Abimelek f'Aruma jgħidulu: "Ara, Ġagħal bin Għebed u ħutu ġew Sikem, u bdew ixewxu n-nies tal-belt kontra tiegħek.

Qum mela billejl, int u niesek li għandek miegħek, u għasses fir-raba'; u filgħodu kmieni ma' tlugħ ix-xemx aħbat għall-belt, u malli joħorġu għalik, hu u n-nies li għandu miegħu, agħmillu li jiġi għal idejk."

U qam Abimelek u n-nies li kellu miegħu billejl u qagħdu għassa ħdejn Sikem f'erba' qatgħat.

U ħareġ Ġagħal bin Għebed u qagħad fid-daħla ta' bieb il-belt, u Abimelek u n-nies li kellu miegħu qamu mill-moħba.

Malli Ġagħal ra n-nies qal lil Żebul: "Ara hemm in-nies nieżla mill-għoljiet."

U Żebul wieġbu: "Dell l-għoljiet qiegħed taħsbu nies."

U Ġagħal issokta jgħid: "Ara hemm in-nies nieżla minn nofs l-art, qatgħa minnhom ġejja mit-triq tal-Balluta tas-Saħħara."

U Żebul qallu: "Fejn hu l-ftaħir tiegħek meta għedt: 'Min hu Abimelek biex naqduh?

Mhux dawn huma n-nies li int maqdart?

Oħroġ issa u tqabad miegħu."

U Ġagħal ħareġ quddiem in-nies ta' Sikem u tqabad ma' Abimelek.

Abimelek għamel għal warajh u Ġagħal ħarab minn quddiemu, u ħafna nies waqgħu maqtula sa ħdejn id-daħla ta' bieb il-belt.

U Abimelek raġa' lura f'Aruma, u Żebul keċċa lil Ġagħal u 'l niesu, u ma ħallihomx joqogħdu f'Sikem.

Il-qerda ta' Sikem

L-għada l-poplu ħareġ fir-raba'; u 'l Abimelek qalulu b'dan.

U ġabar in-nies tiegħu, u qassamhom fi tliet qatgħat, u qagħad moħbi fir-raba'.

Malli ra n-nies ħierġa mill-belt, qam għalihom u farrakhom.

Abimelek u l-qatgħa li kellu miegħu tqassmu u qagħdu fid-daħla ta' bieb il-belt, u ż-żewġ qatgħat l-oħra nxteħtu fuq dawk kollha li kienu fir-raba' u farrkuhom.

U Abimelek baqa' jitqabad fil-belt dak il-jum kollu, u ħa l-belt u qatel in-nies li kien hemm fiha; ġarraf il-belt u xerred il-melħ fuqha .

U n-nies tat-torri ta' Sikem semgħu b'dan, u marru jistkennu fil-kamra taħt l-art fit-tempju ta' El-berit.

U 'l Abimelek qalulu li n-nies tat-torri ta' Sikem marru jinġemgħu hemmhekk.

U Abimelek tala' fuq l-għolja ta' Salmon, hu u n-nies kollha li kellu miegħu; u Abimelek ħa mannara f'idu u qaċċat fergħa minn siġra, refagħha u qegħedha fuq spalltu, u qal lin-nies li kellu miegħu: "Fittxu agħmlu dak li rajtuni nagħmel."

U n-nies kollha qaċċtu fergħa kull wieħed, u marru wara Abimelek, u xeħtuhom ħdejn il-kamra taħt l-art u tawha n-nar bihom, u hekk mietu n-nies kollha tat-torri ta' Sikem, madwar elf ruħ, nisa u rġiel.

L-aħħar jum ta' Abimelek

Abimelek imbagħad mar Tebes, dawwarha u ħadha f'idejh.

F'nofs il-belt kien hemm torri qawwi, u marru jinħbew fih in-nies kollha tal-belt, nisa u rġiel; sakkru warajhom u telgħu fuq is-saqaf tat-torri.

Abimelek erħielha lejn it-torri, u ħabat għalih, u resaq lejn il-bieb biex jagħtih in-nar.

Imma waħda mara waddbet ħaġra ta' fuq ta' mitħna għal fuq ras Abimelek, u kissritlu rasu.

U sejjaħ iż-żagħżugħ li kien iġorrlu l-armi u qallu: "Islet ix-xabla u oqtolni, li ma jgħidux li qatlitni mara."

U ż-żagħżugħ nifdu u miet.

U l-Iżraelin raw li Abimelek miet, u kulħadd mar lejn daru.

U hekk Alla radd lil Abimelek il-ħażin kollu li kien għamel lil missieru meta qatel is-sebgħin ħutu.

U Alla radd ukoll fuqhom il-ħażin kollu li kienu għamlu n-nies ta' Sikem, u laħqithom is-saħta ta' Ġotam bin Ġerub-bagħal.


L-imħallfin Tola' u Ġajjir

Wara Abimelek qam biex isalva lil Iżrael Tola' bin Puwa, bin Dodu, minn Issakar; u kien joqgħod f'Samir fl-għoljiet ta' Efrajm.

U dan għamel il-ħaqq f'Iżrael għal tlieta u għoxrin sena; u meta miet difnuh f'Samir.

Warajh tfaċċa Ġajjir minn Gilgħad, u dam jagħmel il-ħaqq f'Iżrael għal tnejn u għoxrin sena.

Kellu tletin tifel li kienu jirkbu l-felu u kellhom tletin belt fl-art ta' Gilgħad, li għadhom jgħidulhom Ħawwot-ġajjir sal-lum.

Meta miet difnuh f'Kamon.

L-Iżraelin jerġgħu jidinbu

U wlied Iżrael reġgħu għamlu l-ħażen f'għajnejn il-Mulej, u aduraw lill-allat Bagħalim u Għastarot, u lill-allat ta' Aram, u lill-allat ta' Sidon, u lill-allat ta' Mowab, u lill-allat ta' wlied Għammon, u lill-allat tal-Filistin, u ħallew lill-Mulej u ma baqgħux jadurawh aktar.

U xegħlet il-qilla tal-Mulej kontra Iżrael, u biegħhom f'idejn il-Filistin u f'idejn ulied Għammon.

U dik is-sena kissru u għakksu lil ulied Iżrael; u għal tmintax-il sena sħaħ ħakmu lil ulied Iżrael, li kienu jgħammru 'l hemm mill-Ġordan fl-art tal-Amurrin, li hemm f'Gilgħad.

U wlied Għammon qasmu l-Ġordan biex jitqabdu wkoll ma' Ġuda u Benjamin u d-dar ta' Efrajm, u ssikkaw lil Iżrael għall-aħħar.

U wlied Iżrael għajtu lill-Mulej, u qalu: "Dnibna kontrik, ħallejna lil Alla tagħna, u morna naduraw lill-allat Bagħalim."

U l-Mulej qal lil ulied Iżrael: "Ma ħaqrukomx, forsi, l-Eġizzjani, u l-Amurrin, u l-Għammonin, u l-Filistin, u s-Sidonin, u l-Għamalekin, u l-Midjanin?

U meta għajjattuli, ma salvajtkomx jien minn taħt idejhom?

Imma intom ħallejtuni, u mortu taduraw allat oħra; għalhekk ma nsalvakomx aktar.

Morru u sejħu lill-allat li intom għażiltu, u jsalvawkom huma fi żmien l-hemm tagħkom."

U wlied Iżrael wieġbu lill-Mulej: "Dnibna.

Agħmel magħna dak kollu li int jidhirlek li hu tajjeb.

Biss eħlisna llum."

U huma warrbu l-allat barranin minn ġo nofshom, u bdew jaduraw lill-Mulej; u hu ma felaħx aktar għat-tbatija ta' Iżrael.

Ġeftaħ imħallef

U nġabru wlied Għammon u waqqfu l-kamp f'Gilgħad; u wlied Iżrael inġemgħu u waqqfu l-kamp f'Misfa.

U n-nies ta' Gilgħad u l-kapijiet tagħhom bdew jgħidu lil xulxin: "Min jibda l-ewwel jitqabad mal-Għammonin, ikun hu l-kap ta' dawk kollha li jgħammru f'Gilgħad!"


Ġeftaħ il-Gilgħadi kien bniedem qalbieni u b'saħħtu; kien bin mara żienja.

Missieru kien Gilgħad, li kellu l-mara li wilditlu wlied; meta kibru wlied din il-mara keċċew lil Ġeftaħ u qalulu: "Int ma jkollokx wirt f'dar missierna, għax int bin mara oħra."

Għalhekk Ġeftaħ ħarab 'il bogħod minn ħutu u mar jgħix f'art Tob; hemm inġabru madwar Ġeftaħ qatta rġiel ta' xejn, u kienu joħorġu miegħu għal xi serqa.

Ġara maż-żmien li l-Għammonin ħabtu għal Iżrael.

U meta l-Għammonin bdew il-ġlied, ix-xjuħ ta' Gilgħad marru jġibu lil Ġeftaħ mill-art ta' Tob.

U qalu lil Ġeftaħ: "Ejja, u kun il-kap tagħna biex nitqabdu mal-Għammonin."

U Ġeftaħ wieġeb lix-xjuħ ta' Gilgħad: "Mhux intom bgħadtuni u keċċejtuni minn dar missieri?

Għala ġejtu għalija issa li sibtu ruħkom magħfusa?"

U x-xjuħ ta' Gilgħad wieġbu lil Ġeftaħ: "Sewwasew għalhekk aħna dorna lejk: ejja magħna, u tqabad ma' wlied Għammon, u tkun kap tagħna u ta' kull min jgħammar f'Gilgħad."

U Ġeftaħ wieġeb lix-xjuħ ta' Gilgħad: "Jekk intom se treġġgħuni lura biex nitqabad mal-Għammonin, u l-Mulej jerħihom f'idejja, inkun jien il-kap tagħkom."

U x-xjuħ ta' Gilgħad wieġbu lil Ġeftaħ: "Hawn il-Mulej bejnietna xhud tagħna; nagħmlu skont kliemek."

U Ġeftaħ ta' Gilgħad mar max-xjuħ ta' Gilgħad u l-poplu ta' Gilgħad għamluh kap tagħhom u mexxej; u Ġeftaħ tenna kliemu kollu quddiem il-Mulej f'Misfa.

Ġeftaħ u l-Għammonin

Imbagħad Ġeftaħ bagħat messaġġiera lis-sultan ta' wlied Għammon jgħidulu: "X'hemm bejni u bejnek biex ġejt taħbat għalija f'arti?"

U s-sultan ta' wlied Għammon wieġeb lill-messaġġiera ta' Ġeftaħ: "Għaliex Iżrael ħadli arti meta telgħu mill-Eġittu, mix-xmara Arnon sal-Ġabbok, u sal-Ġordan; u issa, roddhieli lura bis-sliem."

Imma Ġeftaħ raġa' bagħat messaġġiera għand is-sultan ta' wlied Għammon u qallu: "Dan jgħid Ġeftaħ, 'Iżrael ma ħax, la l-art ta' Mowab u anqas l-art ta' wlied Għammon.

Meta Iżrael tala' mill-Eġittu qasam id-deżert sal-Baħar tal-Qasab, u wasal f'Kades.

Minn hawn Iżrael bagħat messaġġiera għand is-sultan ta' Edom u qalulu: "Jekk jogħġbok, ħallina ngħaddu minn artek, u s-sultan ta' Edom ma riedx jisma'.

Bagħat ukoll għand is-sultan ta' Mowab, u anqas dan ma ried.

Għalhekk Iżrael baqa' f'Kades.

Imbagħad għadda mid-deżert, dar mal-art ta' Edom u mal-art ta' Mowab u waqqfu l-kamp in-naħa l-oħra tal-Arnon mingħajr ma qasmu l-fruntiera ta' Mowab - għax l-Arnon kienet il-fruntiera ta' Mowab.

U Iżrael bagħat messaġġiera għand Siħon, is-sultan tal-Amurrin, sultan ta' Ħesbon, u qalulu: 'Ħallina ngħaddu minn artek sa ma naslu f'postna.'

Imma Siħon ma ħalliex lil Iżrael jaqsam il-fruntiera tiegħu; u ġabar Siħon in-nies tiegħu, u waqqfu l-kamp f'Ġaħas, u tqabdu ma' Iżrael.

U l-Mulej, Alla ta' Iżrael, reħa f'idejn Iżrael lil Siħon u n-nies tiegħu kollha u qatluhom; u Iżrael ħa f'idejh l-art kollha tal-Amurrin, li kienu jgħammru f'din l-art.

U ħadu f'idejhom l-art kollha tal-Amurrin mill-Arnon sal-Ġabbok, u mid-deżert sal-Ġordan.

U issa l-Mulej, Alla ta' Iżrael, keċċa lill-Amurrin minn quddiem Iżrael, il-poplu tiegħu; se tkeċċihom int?

Jaqaw dak li tak tiret Kemos, alla tiegħek , mhux int tirtu?

U dak li tana l-Mulej, Alla tagħna, milli sibna quddiemna, mhux aħna nirtuh?

U issa forsi int aħjar minn Balak bin Siffur, is-sultan ta' Mowab?

Forsi ħadha ma' Iżrael jew tqabad miegħu?

Iżrael ilu jgħammar f'Ħesbon u l-irħula tagħha, u f'Għarogħer u l-irħula tagħha, u l-ibliet kollha fuq ix-xtut tal-Arnon għal tliet mitt sena, għala ma ħlistuhomx f'dan iż-żmien kollu?

Jien ma offendejtekx, imma int qiegħed timxi miegħi ħażin, li taħbat għalija.

Ħa jagħmel ħaqq illum bejn ulied Iżrael u bejn ulied Għammon, l-imħallef li hu l-Mulej!"

U s-sultan tal-Għammonin ma samax mill-kliem li bagħat jgħidlu Ġeftaħ.

Il-wegħda ta' Ġeftaħ

U ġara li l-ispirtu tal-Mulej ġie fuq Ġeftaħ, li għadda minn Gilgħad u Manassi għal Misfa ta' Gilgħad u baqa' sejjer lejn ulied Għammon.

U Ġeftaħ għamel wegħda lill-Mulej u qal: "Jekk inti terħi f'idejja lil ulied Għammon, min joħroġ jilqagħni l-ewwel minn bieb dari, meta nerġa' lura bis-sliem minn quddiem l-Għammonin, ikun tal-Mulej u noffrihulu b'sagrifiċċju tal-ħruq.

U Ġeftaħ għadda lejn l-Għammonin biex jaħbat għalihom, u l-Mulej irħiehom f'idejh.

U kissirhom minn Għarogħer sa tasal sa Minnit - għoxrin belt b'kollox - u sa Abel-Keramin f'taqtigħa kbira sewwa.

U hekk ulied Iżrael kaxkru lil ulied Għammon minn quddiemhom.

U Ġeftaħ mar Misfa lejn daru, u hemm jilmaħ lil bintu ħierġa tilqgħu bit-tnabar u ż-żfin; kienet bint waħdanija tiegħu u ma kellux ħliefha, la subien u lanqas bniet.

U malli raha ċarrat ħwejġu, u beda jgħajjat u jgħid: "Jaħasra binti?

Int ħawwadtni sewwa, int l-inkwiet tiegħi.

Tajt kelma lill-Mulej, u ma nistax nerġa' lura minnha!"

U hi weġbitu: "Missier, int ftaħt fommok quddiem il-Mulej, agħmel minni skont ma ħareġ minn fommok, la darba l-Mulej tak li titħallas mill-għedewwa tiegħek, ulied Għammon."

U ssuktat tgħid lil missierha: "Dan biss nitolbok tagħtini: ħallini mmur niġġerra għal xahrejn fuq l-għoljiet nibki xbubiti, jiena u sħabi."

U hu qalilha: "Mur."

U ħallieha tmur għal xahrejn; u marret, hi u sħabha, u bkiet xbubitha tiġġerra fuq l-għoljiet.

U fi tmiem ix-xahrejn reġgħet lura għand missierha u dan għamel minnha li kien wiegħed; u hi ma kienet għarfet ebda raġel.

U daħlet drawwa f'Iżrael: minn sena għal sena joħorġu l-bniet ta' Iżrael jibku 'l bint Ġeftaħ il-Gilgħadi għal erbat ijiem.


Ġeftaħ u l-Efrajmin

U nġabru l-Efrajmin u għaddew għal Safon, u qalu lil Ġeftaħ: "Għala mort taħbat għall-Għammonin u ma sejjaħtilniex biex niġu miegħek?

Naħarqulek darek fuqek."

U Ġeftaħ weġibhom: "Kelli xi ngħid sewwa ma' wlied Għammon, jien u niesi.

Sejjaħtilkom u intom ma ġejtux teħilsuni minn idejhom.

Meta rajt li ħadd ma ġie jgħinni, qegħedt ħajti f'idejja, u mort għall-Għammonin; u l-Mulej irħiehom f'idejja.

Għaliex mela tlajtu għalija llum biex teħduha miegħi?"

Ġeftaħ imbagħad sejjaħ l-irġiel kollha ta' Gilgħad u ħabtu għall-Efrajmin, u l-irġiel ta' Gilgħad tawhom xebgħa - għax l-Efrajmin kienu qalulhom: "Intom il-Gilgħadin, nies maħruba minn Efrajm, f'nofs Efrajm, u f'nofs Manassi" - Il-Gilgħadin ħatfu l-mogħdijiet tal-Ġordan lejn Efrajm u meta xi ħadd maħrub mill-Efrajmin kien jgħid: "Ħa ngħaddi," l-irġiel ta' Gilgħad kienu jistaqsuh: "Int raġel minn Efrajm?"; jekk kien iwieġeb: "Le", kienu jgħidulu: "Għid mela 'xibbolet' ; u kien jgħid: 'sibbolet!' għax ma kienx ikun jista' jgħidha sewwa, huma kienu jaqbduh u joqtluh ħdejn il-mogħdijiet tal-Ġordan.

U f'dak iż-żmien mietu tnejn u erbgħin elf raġel minn Efrajm.

U dam jaħkem Ġeftaħ lil Iżrael sitt snin.

U meta miet Ġeftaħ il-Gilgħadi, difnuh fil-belt tiegħu ta' Gilgħad.

L-imħallfin Ibsan, Elon u Għabdon

Warajh ħakem lil Iżrael Ibsan minn Betlehem.

U kellu tletin tifel, u żewweġ tletin tifla barra mid-dar, u ġieb tletin tifla barranija għal uliedu.

Ħakem fuq Iżrael għal seba' snin.

Meta Ibsan miet, difnuh f'Betlehem.

Warajh ħakem fuq Iżrael Elon mit-tribù ta' Żebulun.

Dan ħakem għal għaxar snin.

Meta Elon mit-tribù ta' Żebulun miet, difnuh f'Ajjalon fl-art ta' Żebulun.

Warajh ħakem fuq Iżrael Għabdon bin Ħilel minn Pirgħatun għal tmien snin.

Kellu erbgħin tifel u tletin ulied uliedu, li kienu jirkbu fuq sebgħin felu.

Ħakem fuq Iżrael għal tmien snin.

Meta Għabdon bin Ħillel minn Pirgħatun miet, difnuh f'Pirgħatun, fl-art ta' Efrajm fl-għoljiet tal-Għamalekin.


It-twelid ta' Sansun

U wlied Iżrael baqgħu jagħmlu l-ħażin f'għajnejn il-Mulej, u l-Mulej telaqhom f'idejn il-Filistin għal erbgħin sena.

U kien hemm raġel minn Sorgħa mit-tribù ta' Dan, jismu Manuħa, u martu kienet sterili, u ma kellhiex tfal.

U deher l-anġlu tal-Mulej lill-mara u qalilha: "Ara, int sterili u ma għandekx tfal, imma int se titqal u tiled iben.

Issa qis li ma tixrobx inbid, u anqas xorb li jsakkar, u tiekol xejn imniġġes.

Għax, ara, int se titqal u tiled iben, u l-mus ma jgħaddix minn fuq rasu, għax it-tifel ikun nażir ikkonsagrat lil Alla sa minn ġuf ommu, u hu jibda jeħles lil Iżrael minn id il-Filistin."

U l-mara marret tgħid lil żewġha: "Ġie ħdejja raġel ta' Alla, wiċċu wiċċ ta' anġlu ta' Alla, wiċċ li jbeżżgħek tarah.

Ma staqsejtux mnejn ġie, u lanqas hu ma qalli ismu.

U qalli, 'Ara, inti titqal u tiled iben, u issa tixrobx inbid jew xorb li jsakkar, u tiekol xejn imniġġes, għax it-tifel ikun nażir ikkonsagrat lil Alla sa minn ġuf ommu sakemm imut."

Imbagħad Manuħa talab lill-Mulej u qal: "Iddew, Sidi, ħa jerġa' jiġi għandna r-raġel ta' Alla, li bgħattilna, u jurina x'għandna nagħmlu bit-tifel li se jitweldilna."

U Alla sama' t-talba ta' Manuħa, u l-anġlu ta' Alla raġa' ġie ħdejn il-mara waqt li kienet bilqiegħda fl-għalqa, u żewġha Manuħa ma kienx magħha.

Il-mara marret tiġri tgħid lil żewġha, u qaltlu: "Ara, raġa' deherli r-raġel li kien deherli dakinhar."

U Manuħa mar wara martu u resaq lejn ir-raġel u qallu: "Int dak ir-raġel li kellimt lil marti?"

U hu wieġbu: "Jiena hu."

U Manuħa qallu: "Issa meta jseħħ kliemek, x'għandu jħares u jagħmel it-tifel?"

U l-anġlu tal-Mulej qal lil Manuħa: "Il-mara għandha tiċċaħħad minn kulma għedtilha, li ma tiekol xejn milli joħroġ mid-dwieli; inbid u xorb isakkar; u ma tiekol xejn imniġġes, imma għandha tħares kulma ordnajtilha."

U Manuħa qal lill-anġlu tal-Mulej; "Ħallina nżommuk magħna u nsajrulek gidi."

U l-anġlu tal-Mulej qal lil Manuħa: "Jekk iżżommuni magħkom, ma nikolx minn ħobżok; jekk trid tagħmel sagrifiċċju tal-ħruq, offrih lill-Mulej."

Manuħa ma ntebaħx li kien l-anġlu tal-Mulej.

Imbagħad staqsa lill-anġlu tal-Mulej: "X'jismek?

Għax meta sseħħ kelmtek, aħna nkunu rridu nagħtuk ġieħ."

U l-anġlu tal-Mulej wieġeb: "Għala tistaqsini x'jisimni?

Hu isem misterjuż!"

U Manuħa ħa gidi bl-offerta tiegħu u offrieh b'sagrifiċċju fuq ġebla lill-Mulej, li jagħmel ħwejjeġ tal-għaġeb.

U waqt li Manuħa u martu kienu jħarsu, il-fjamma tan-nar telgħet mill-artal lejn is-sema, u l-anġlu tal-Mulej tala' fil-fjamma tal-artal.

Meta Manuħa u martu raw dan, waqgħu wiċċhom fl-art.

U l-anġlu tal-Mulej ma baqax jidher aktar lil Manuħa u lil martu.

Imbagħad Manuħa għaraf li kien l-anġlu tal-Mulej.

U Manuħa qal lil martu: "Immutu żgur, għax rajna lil Alla."

U martu wieġbet: "Li kieku ried il-Mulej joqtolna ma kienx jilqa' s-sagrifiċċju u l-offerta minn idejna, u jurina u jsemmagħna dan kollu."

U l-mara wildet iben u semmietu Sansun, u t-tifel kiber u l-Mulej bierku.

It-tifel kiber f'Maħane-dan, bejn Sorgħa u Estawl, u l-ispirtu tal-Mulej beda jaħdem ġewwa fih.


Iż-żwieġ ta' Sansun

U Sansun niżel f'Timna, u hemm xeħet għajnejh fuq mara mill-bniet tal-Filistin.

U raġa' tala', u għarraf lil missieru u 'l ommu, u qalilhom: "Rajt mara f'Timna mill-bniet tal-Filistin, u issa rridkom teħduhieli b'marti ."

U missieru u ommu weġbuh: "Ma hemmx mara fost il-bniet ta' ħutek u fost il-poplu kollu tiegħek, biex int tmur tieħu mara minn fost il-Filistin bla ħtin?"

U Sansun wieġeb lil missieru: "Ħudli lilha, għax dik togħġobni."

U missieru u ommu ma kinux jafu li dan kien ġej mill-Mulej, għax kien qiegħed ifittex jeħodha mal-Filistin, billi dak iż-żmien il-Filistin kienu jaħkmu fuq Iżrael.

U Sansun u missieru u ommu niżlu f'Timna; u xħin waslu fl-oqsma tad-dwieli ta' Timna, Sansun jilmaħ ferħ ta' ljun jgħajjat riesaq lejh.

L-ispirtu tal-Mulej ħakem lil Sansun u dan tertqu bħalma wieħed itertaq gidi; ma kellu xejn f'idu, u lil missieru u lil ommu ma wriehom xejn x'kien għamel.

U Sansun niżel u kellem lill-mara, u din għoġbitu.

Meta raġa' lura biex jeħodha, lewa biex jara l-ġisem mejjet tal-iljun, u jsib ferħ naħal u għasel.

Ħa minnu f'idejh, u baqa' sejjer jiekol fit-triq, u laħaq 'il missieru u 'l ommu, u tahom minnu u kielu; iżda ma qalilhomx li l-għasel ħadu mill-ġisem mejjet tal-iljun.

Missieru mar jara l-mara, u hemm Sansun għamel festa, bħalma kienu jagħmlu ż-żgħażagħ.

U ġara li malli rawh għażlu tletin żagħżugħ biex joqogħdu miegħu.

U Sansun qalilhom: "Ħa ngħidilkom ħaġa moħġaġa, jekk tfissruhieli sewwa matul is-sebat ijiem tal-festa u ssibuha, nagħtikom tletin qmis tal-għażel u tletin tibdila ħwejjeġ.

U jekk ma jirnexxilkomx tgħiduhieli tagħtuni intom tletin biċċa għażel u tletin tibdila ħwejjeġ.

U huma weġbuh: "Għidilna l-ħaġa moħġaġa, u aħna nisimgħuha."

U hu qalilhom:

"L-ikel ħareġ mill-wikkiel,

u mill-qawwi ħarġet il-ħlewwa."

U fi tlitt ijiem ma rnexxilhomx ifissru l-ħaġa moħġaġa.

U ġara li fis-seba' jum qalu lill-mara ta' Sansun: "Żiegħel b'żewġek ħalli jgħidilna x'inhi, inkella naħarqu lilek u lil dar missierek.

Għalhekk stedintuna, biex tfaqqruna?

Hux hekk?"

U mart Sansun bdiet tibki quddiemu u tgħidlu: "Int tobgħodni, u ma tħobbnix.

Int għedt ħaġa moħġaġa lil ulied il-poplu tiegħi, u lili ma fissirthilix."

U hu weġibha: "Jekk jien ma fissirthiex lil ommi u lil missieri, se nfissirha lilek?"

U damet tibki quddiemu għas-sebat ijiem li damet il-festa.

Fis-seba' jum fissirhielha għax dejqitu, u hi mbagħad fissritha lil ulied il-poplu tagħha.

U fis-seba' jum, qabel inżul ix-xemx, in-nies tal-belt qalulu:

"X'inhu ħelu aktar mill-għasel?

min hu b'saħħtu aktar mill-iljun?"

U hu weġibhom:

"Li ma ħrattux bl-għoġla tiegħi,

ma kontux tikxfu l-moħġaġa tiegħi."

L-ispirtu tal-Mulej ġie fuqu, u Sansun niżel f'Askalon, u qatel tletin raġel minnhom, neżżagħhom minn ħwejjiġhom, u ta t-tibdiliet lil dawk li fissrulu l-ħaġa moħġaġa; imbagħad saħan bl-għadab u raġa' tala' f'dar missieru.

U l-mara ta' Sansun tawha lil wieħed minn ħbiebu, li kien miegħu.


Sansun jitħallas mill-Filistin

U ġara li wara xi żmien, f'jiem il-ħsad tal-qamħ, Sansun mar iżur lil martu, u ħa gidi miegħu u qal: "Ħa nidħol ħdejn marti fl-għorfa."

Imma missierha ma ħalliehx jidħol u qallu: "Ħsibt u għedt li int stmellejtha, u għalhekk tajtha lil wieħed minn sħabek.

Oħtha ż-żgħira mhijiex isbaħ minnha?

Ħu lilha flokha."

Imma Sansun weġibhom: "Din id-darba ma jlumunix il-Filistin għall-ħsara kbira li nagħmlilhom."

Sansun mar u qabad tliet mitt xakall, u ħa l-ħatab għan-nar, rabathom denb ma' denb, u qiegħed ħatba bejn kull żewġt idnub.

Imbagħad ta n-nar lill-ħatab u telaq ix-xakalli qalb iż-żara' tal-Filistin, u hekk ħaraq il-qatet taż-żara' miġbur, iż-żara' wieqaf, u d-dwieli u ż-żebbuġ.

U l-Filistin qalu: "Min għamel dan?"

U wieġbu: "Sansun, ħaten it-Timni, għax dan ħadlu 'l martu u taha lil sieħbu."

U l-Filistin telgħu, u qabdu lilha u lil missierha, u tawhom in-nar.

U Sansun qalilhom: "Jekk tagħmlu hekk, nitħallas minnkom, imbagħad nistrieħ."

U tahom xebgħa saqajn fuq wirkhom u għamel ħerba minnhom.

Imbagħad niżel u qagħad f'għar fil-blat f'Għetam.

Imbagħad il-Filistin telgħu u waqqfu l-kamp f'Ġuda u tferrxu sa Leħi.

U n-nies ta' Ġuda staqsewhom: "Għala tlajtu għalina?"

U dawk wieġbu: "Biex norbtu lil Sansun, u nagħmlulu dak li għamel lilna."

U niżlu tlitt elef ruħ minn Ġuda lejn l-għar fil-blat ta' Għetam u qalu lil Sansun: "Int ma tafx li aħna taħt il-ħakma tal-Filistin?

Għaliex għamiltilna hekk?"

U hu weġibhom: "Bħalma għamlu lili, jien għamilt lilhom."

U huma qalulu: "Aħna ġejna biex norbtuk, u nerħuk f'idejn il-Filistin."

U Sansun weġibhom: "Aħilfuli li ma toqtlunix."

U huma wegħduh u qalulu: "Le!

Norbtuk u nerħuk f'idejhom, imma ma noqtlukx."

U rabtuh b'żewġ ħbula ġodda, u tellgħuh mill-għar fil-blat.

Malli wasal f'Leħi, il-Filistin ħarġu jilqgħuh u jgħajtu; imma lilu ħakmu l-ispirtu tal-Mulej, u l-ħbula li kellu ma' dirgħajh saru bħal ħajt tal-kittien maħruq bin-nar, u l-irbit inħall minn idejh; u hu sab xedaq tari ta' ħmar, medd idu, qabdu u darab bih elf raġel.

U Sansun beda jgħanni:

"B'xedaq ta' ħmar jien slaħthom;

gzuz ma' gzuz għamilthom,

b'xedaq ta' ħmar elf raġel drabt."

Xħin temm jgħanni, rema x-xedaq tal-ħmar minn idu, u bdew isejħu dak il-post Ramat-leħi.

Imbagħad ħadu għatx kbir, sejjaħ lill-Mulej u qallu: "Int tajtna b'id il-qaddej tiegħek din ir-rebħa kbira, se tħallini issa mmut bil-għatx, u naqa' f'idejn in-nies bla ħtin?"

U Alla xaqq il-blata tal-ħofra ta' Leħi, u ħareġ minnha l-ilma; u hu xorob, ħa r-ruħ u staħja.

Għalhekk semmewha Għajn-kori , li għadha f'Leħi sal-lum.

U Sansun ħakem fuq Iżrael fi żmien il-Filistin għal għoxrin sena.


Sansun f'Gaża

U Sansun mar Gaża, u hemm ra mara żienja u daħal għandha.

U marru qalu lin-nies ta' Gaża: "Sansun ġie hawn!"

Dawruh u qagħdulu għassa l-lejl kollu fil-bieb tal-belt, u baqgħu siekta l-lejl kollu u qalu: "Inħalluh sakemm jisbaħ, imbagħad noqtluh."

U Sansun baqa' rieqed sa nofs il-lejl; f'nofs il-lejl qam, qabad il-battenti tal-bieb tal-belt u ż-żewġ waqqafiet, qalagħhom bl-istanga b'kollox, għabbiehom fuq spallejh, u tala' bihom fuq il-quċċata tal-għolja biswit Ħebron.

Sansun u Dalila

Ġara li wara dan Sansun ħabb mara mill-wied ta' Sorek, jisimha Dalila.

Il-kapijiet tal-Filistin marru għandha u qalulha: "Żiegħel bih u ara mnejn ġejja s-saħħa kbira li għandu, u tkixxfilna biex inkunu nistgħu norbtuh u rrażżnuh.

Nagħtuk kull wieħed minna elf u mitt xekel tal-fidda."

U Dalila staqsiet lil Sansun: "Għidli mnejn hi ġejja din is-saħħa kbira tiegħek, u biex jistgħu jrażżnuk?"

U Sansun weġibha: "Jekk jorbtuni b'seba' ħbula tan-nerv friski u mhux nexfin, insir bla saħħa u nkun bħal kull bniedem ieħor."

U l-kapijiet tal-Filistin bagħtulha seba' ħbula tan-nerv friski, mhux nexfin, u rabtitu bihom.

U kellha l-għases moħbija fil-kamra u qaltlu: "Il-Filistin fuqek, Sansun!"

U hu qatta' l-irbit bħalma titqatta' l-ftila tal-istoppa malli tħoss in-nar, u l-qawwa tiegħu ma għarfux mnejn kienet ġejja.

U Dalila qalet lil Sansun: "Ara, dħakt bija u gdibtli.

Issa għidli biex jistgħu jorbtuk."

U hu weġibha: "Jekk jorbtuni bi ħbula ġodda li qatt ma sar xogħol bihom, insir bla saħħa u nkun bħan-nies l-oħra."

Dalila mbagħad ħadet ħbula ġodda, u rabtitu bihom u qaltlu: "Il-Filistin fuqek, Sansun!"

Imma hu qattagħhom minn dirgħajh bħal ħajta.

U Dalila reġgħet qalet lil Sansun: "S'issa dħakt bija u gdibtli.

Għidli biex jistgħu jorbtuk."

U hu weġibha: "Jekk tinseġ is-seba' nokkli ta' rasi mal-medd tan-newl, u tħabbathom bl-għuda, insir bla saħħa, u nsir bniedem bħall-oħrajn.

U hi raqqditu u nisġitlu s-seba' nokkli ta' rasu mal-medd, u ħabbtithom bl-għuda u qaltlu: "Il-Filistin fuqek, Sansun!"

U hu stenbaħ mir-raqda, u qala' l-musmar tan-newl u l-medd b'kollox.

U reġgħet qaltlu: "Kif tgħidli: 'Inħobbok', meta int ma tiftaħx qalbek miegħi?

Tliet darbiet dħakt bija, u ma għedtlix fiex inhi l-qawwa tiegħek."

U billi dejqitu bi kliemha u ta' kuljum baqgħet issus warajh, iddejjaq għall-mewt.

U fetaħ qalbu magħha għalkollox u qalilha: "Qatt ma għadda mus minn fuq rasi, għax jien nażir ikkonsagrat lil Alla sa minn ġuf ommi.

Jekk inqaxxar xagħri, il-qawwa tiegħi tgħib għalkollox, u nsir bla saħħa bħal kull bniedem ieħor."

Malli ntebħet li fetaħ qalbu magħha għalkollox, Dalila bagħtet issejjaħ lill-Filistin u tgħidilhom: "Itilgħu, għax din id-darba fetaħli qalbu għalkollox."

U telgħu għandha l-kapijiet tal-Filistin u ġiebu l-flus magħhom.

U raqqditu fuq irkupptejha u sejħet raġel u dan qarwiżlu s-seba' nokkliet ta' rasu; u beda jitmantar sakemm marritlu saħħtu minn fuqu.

U għajtet: "Il-Filistin fuqek, Sansun."

Dan stenbaħ min-ngħas u qal: "Noħroġ bħal dari u neħles."

Ma kienx jaf li l-Mulej kien warrab minnu.

U qabduh il-Filistin, u qalgħulu għajnejh; u niżżluh Gaża, u rabtuh bis-sniesel tal-bronż, u għalquh idawwar il-mitħna fil-ħabs.

U xagħru raġa' beda jikber wara li qarwżuh.

Il-mewt ta' Sansun

U l-kapijiet tal-Filistin inġemgħu biex jagħmlu festa u joffru sagrifiċċju kbir lil alla tagħhom Dagon , u qalu:

"Tana f'idejna alla tagħna

lil Sansun, il-għadu tagħna."

Malli l-poplu ra lil Sansun bdew ifaħħru lill-alla tagħhom u jgħidu:

"Tana f'idejna alla tagħna

l-għadu tagħna;

u 'l min ħarbtilna artna,

u kattar il-mejtin tagħna."

Kif qalbhom imtliet bil-ferħ qalu: "Ħa nsejħu lil Sansun biex jgħaddilna ż-żmien."

U sejħu 'l Sansun mill-ħabs, u beda jilgħab quddiemhom.

U qegħduh bejn il-plieri.

U Sansun qal liż-żagħżugħ li kien qiegħed iżommlu idu: "Ħallini mmiss il-plieri li fuqhom qiegħda żżomm id-dar, u nserraħ fuqhom."

Id-dar kienet mimlija rġiel u nisa, u kien hemm il-kapijiet tal-Filistin, u fuq is-setaħ xi tlitt elef raġel u mara jaraw lil Sansun jilgħab.

U Sansun sejjaħ il-Mulej u qal: "Mulej, Sidi, ftakar fija!

Agħtini l-forza, imqar għal din id-darba, o Alla, u f'salt wieħed nitħallas taż-żewġ għajnejja mill-Filistin."

U Sansun qabad iż-żewġ plieri tan-nofs, li fuqhom kienet mibnija d-dar, u twieżen fuqhom, fuq waħda bil-lemin u fuq l-oħra bix-xellug.

U Sansun għajjat: "Ħa mmut jien mal-Filistin."

U Sansun miel 'il quddiem fuqhom b'saħħtu kollha u ġġarrfet id-dar fuq il-kapijiet u fuq il-poplu kollu li kien hemm fiha.

U l-għadd tal-mejtin, li qatel f'mewtu, kien akbar minn kemm kien qatel f'ħajtu.

U niżlu ħutu u d-dar kollha ta' missieru, u refgħuh u tellgħuh, u difnuh bejn Sorgħa u bejn Estawl fil-qabar ta' missieru Manuħa.

Dam jaħkem fuq Iżrael għal għoxrin sena.


Mika u l-Levita

Kien hemm raġel mill-muntanji ta' Efrajm li kien jismu Mika .

U qal lil ommu: "Dawk l-elf u mitt xekel tal-fidda li kienu ħadulek u li int bdejt tisħet li nisimgħek, hawn huma għandi.

Kont ħadthom jien; se rroddhomlok."

U ommu wieġbet: "Imbierek int, ibni, mill-Mulej."

U radd l-elf u mitt xekel lil ommu.

U ommu qalet: "Irrid nikkonsagra dawn flusi lill-Mulej, biex issir xbieha mdewba għal ibni."

Malli radd il-flus lil ommu, din ħadet mitejn xekel, tathom lill-arġentier li minnhom għamel xbieha mdewba, u qegħduha f'dar Mika; u hekk dan ir-raġel Mika kellu santwarju f'daru; għamel efod u terafim, u kkonsagra 'l wieħed minn uliedu, u sarlu qassis.

Dak iż-żmien ma kienx hemm sultan f'Iżrael; kulħadd kien jagħmel li jogħġbu.

Kien hemm żagħżugħ minn Betlehem ta' Ġuda, mit-tribù ta' Ġuda, li kien Levita, li kien frustier hemmhekk.

Dan ir-raġel telaq mill-belt ta' Betlehem ta' Ġuda biex ifittex fejn joqgħod bħala frustier.

Hu u għaddej mill-muntanji ta' Efrajm sab ruħu ħdejn id-dar ta' Mika.

U Mika qallu: "Mnejn ġej?"

U hu wieġbu: "Jien Levita minn Betlehem ta' Ġuda, u qiegħed infittex fejn noqgħod."

U Mika qallu: "Oqgħod miegħi, u kun għalija missier u qassis; u jien nagħtik għaxar bċejjeċ tal-fidda fis-sena, tagħmira ħwejjeġ u ikel biex tgħix."

Il-Levita aċċetta li joqgħod miegħu, u ż-żagħżugħ kien għalih bħal wieħed minn uliedu.

U Mika kkonsagra lil-Levita, u ż-żagħżugħ kien għalih qassis, u qagħad f'dar Mika.

U Mika qal: "Issa naf li l-Mulej tani r-riżq, għax għandi qassis Levita miegħi."


It-tribù ta' Dan

F'dak iż-żmien ukoll ma kienx hemm sultan f'Iżrael; u t-tribù ta' Dan kien qiegħed ifittex art fejn jgħammar , għax sa dakinhar kien għadu ma messux sehem f'nofs it-tribujiet ta' Iżrael.

Ulied Dan għalhekk bagħtu ħamsa min-nies mit-tribù tagħhom, irġiel ta' ħila, minn Sorgħa u Estawl, biex iduru u jitkixxfu l-art, u qalulhom: "Morru u tkixxfu l-art."

U marru fil-muntanji ta' Efrajm sad-dar ta' Mika u għaddew il-lejl hemm.

Kif kienu ħdejn dar Mika għarfu leħen iż-żagħżugħ Levita u ġibduh 'l hemm u staqsewh: "Min ġiebek hawn?"

U weġibhom: "Dan u dan għamilli Mika; krieni, u jien sirt qassis tiegħu."

U huma qalulu: "Stħarreġ lil Alla biex inkunu nafu jekk fit-triq li qbadna jkollniex ir-risq?"

U l-qassis weġibhom: "Morru bis-sliema!

F'idejn il-Mulej hi t-triq li intom mexjin fiha."

U telqu l-ħamest irġiel, u waslu Lajs, u raw li l-poplu kien jgħix bla biża' bħas-Sidonin, b'moħħhom mistrieħ; ma kien jonqoshom xejn mill-ġid tal-art; u ħadd ma kien jaħkimhom bi dritt ta' wirt; u kienu 'l bogħod mis-Sidonin, u ma kellhom x'jaqsmu xejn mal-Aramin.

Imbagħad reġgħu lura għand ħuthom f'Sorgħa u Estawl, u dawn staqsewhom: "X'minnkom?"

U huma wieġbu: "Qumu, u nitilgħu għaliha!

Għax aħna rajnieha li hi art tajba ħafna!

X'intom taħsbuha?

La titnikkrux, fittxu itilqu u morru ħudu l-art f'idejkom.

Meta taslu hemm issibu nies jgħixu bla biża' f'medda kbira ta' art.

Tassew li Alla rħieha f'idejkom.

Post fejn m'hemm xejn nieqes mill-ġid li tista' tagħti l-art."

It-tribù ta' Dan f'Lajs

Imbagħad telqu minn Sorgħa u Estawl mit-tribù ta' Dan sitt mitt raġel armati għall-gwerra.

Telgħu, u waqqfu l-kamp f'Kirjat-jegħarim f'Ġuda; għalhekk għadhom isejħulu Maħane-dan sal-lum; u jiġi wara Kirjat-jegħarim.

Minn hawn għaddew għall-muntanji ta' Efrajm, u waslu ħdejn id-dar ta' Mika.

Dawk il-ħamest irġiel, li kienu marru jitkixxfu l-art ta' Lajs, kellmu lil ħuthom u qalulhom: "Tafu intom li f'dawn id-djar hemm efod, terafim, xbieha mnaqqxa u xbieha mdewba?

Issa araw x'tagħmlu."

U lwew 'il dik in-naħa, u marru fid-dar taż-żagħżugħ Levita, id-dar ta' Mika, u sellmulu ta' ħbieb.

U s-sitt mitt raġel minn ulied Dan armati għall-gwerra waqfu fi dħul il-bieb.

U l-ħamest irġiel li kienu marru jitkixxfu l-art, daħlu fid-dar u ħadu x-xbieha mnaqqxa u l-efod u t-terafim u x-xbieha mdewba, waqt li l-qassis baqa' fil-bieb mas-sitt mitt raġel armati għall-gwerra.

Meta daħlu f'dar Mika, u ħadu x-xbieha mnaqqxa, l-efod u t-terafim, u x-xbieha mdewba, il-qassis qalilhom: "X'intom tagħmlu?"

U huma weġbuh: "Oqgħod bi kwietek!

Qiegħed idek fuq fommok u ejja magħna, u kun għalina missier u qassis.

X'inhu l-aħjar għalik, tkun qassis ta' dar ta' bniedem wieħed jew tkun qassis ta' tribù u familja sħiħa f'Iżrael?"

U l-qassis feraħ f'qalbu; u ħa l-efod u t-terafim u x-xbieha mnaqqxa u mar f'nofs dik il-kotra nies.

Imbagħad daru u telqu, u bagħtu t-tfal u l-imrieħel u ġidhom qabilhom.

Malli tbiegħdu minn dar Mika, l-irġiel li kienu joqogħdu fid-djar ta' ħdejn id-dar ta' Mika, inġemgħu u telqu għal wara wlied Dan, u bdew jgħajtulhom.

Ulied Dan dawru wiċċhom lejhom u staqsew lil Mika: "X'għandek, biex qiegħed tgħajjat?"

U hu weġibhom: "Ħadtuli allati, li għamilt, u l-qassis, u tlaqtu!

X'fadalli?

U mbagħad tgħiduli: 'X'għandek?'

" U wlied Dan qalulu: "La ssammagħniex aktar leħnek, li ma jmorrux iħebbu għalikom in-nies ta' ras iebsa u titlef ħajtek u ħajjet darek."

U wlied Dan baqgħu sejrin fi triqthom, u Mika dawwar wiċċu u raġa' lura lejn daru, għax ra li kienu aqwa minnu.

U huma ħadu kulma kien għamel Mika, u l-qassis li kellu miegħu, u marru Lajs, għand nies li kienu jgħixu fil-kwiet bla ħsieb ta' xejn, u għaddewhom minn xifer ix-xabla, u l-belt ħarquha bin-nar.

Ma kien hemm ħadd min jgħinha, għax kienet bogħod minn Sidon, u ma kellhom x'jaqsmu xejn ma' Aram.

Kienet fil-wita ta' Bet-reħob; reġgħu bnewha mill-ġdid u għammru fiha.

U semmewha Dan, għal isem missierhom Dan, li kien twieled lil Iżrael.

Imma qabel, sa mill-bidu, kien jisimha Lajs.

U wlied Dan waqqfu xbieha, u Ġonatan bin Gersom, bin Manassi, hu u wliedu, saru qassisin għat-tribù ta' Dan sa meta nqabdet l-art .

U qiegħdu għalihom ix-xbieha, li kien għamel Mika, u baqgħet hemm iż-żmien kollu li dar Alla kienet f'Silo.


In-nies ta' Gibgħa

F'dak iż-żmien ma kienx hemm sultan f'Iżrael, u kien hemm Levita jgħammar f'nofs il-muntanji ta' Efrajm, u ħa mara konkubina minn Betlehem ta' Ġuda.

Din il-konkubina żniet kontrih, telqitu u marret f'dar missierha f'Betlehem ta' Ġuda; u kienet ilha hemm erba' xhur, meta żewġha qam u mar warajha biex iżiegħel biha u jġibha lura.

Kellu miegħu l-qaddej tiegħu u żewġt iħmir.

Daħħlitu f'dar missierha, u malli rah missier it-tifla feraħ bih u mar jilqgħu.

U ħatnu, missier it-tifla, żammu għandu, u hu qagħad miegħu tlitt ijiem, u kielu u xorbu, u għaddew il-lejl hemmhekk.

Fir-raba' jum bakkru filgħodu u qam biex jitlaq; imma missier it-tifla qal lil ħatnu: "Ħu biċċa ħobż u stejqer, u mbagħad itlaq."

U qagħdu t-tnejn bilqiegħda jieklu u jixorbu.

U missier it-tifla qallu: "Nitolbok, oqgħod hawn illejla u ferraħ qalbek."

Imma l-ieħor qam biex jitlaq; iżda ħatnu baqa' jissikkah, u baqa' u għadda l-lejl hemmhekk.

U fil-ħames jum bakkar, u qam biex jitlaq; imma missier it-tifla qallu: "Kul xi ħaġa qabel."

U għaddew iż-żmien sa ma daħal il-jum sewwa, u kielu flimkien.

Ir-raġel qam biex jitlaq hu, il-konkubina u l-qaddej tiegħu, imma ħatnu, missier it-tifla, qallu: "Ara, il-jum wasal għal filgħaxija; oqogħdu hawn illejla.

U ferraħ qalbek, u għada tbakkru għal triqtkom u tmur lejn l-għarix tiegħek."

Ir-raġel ma riedx jgħaddi l-lejl hemm; qabad u telaq u wasal sa quddiem Ġebus, li hi Ġerusalemm; u kellu miegħu żewġt iħmir mgħobbija, u l-konkubina.

Xħin qorbu lejn Ġebus, il-jum kien wasal fi tmiemu, u l-qaddej qal lil sidu: "Ejja nduru lejn din il-belt tal-Ġebusin, u ngħaddu l-lejl hemmhekk."

U sidu wieġbu: "Ma ndurux lejn belt il-barranin, li mhumiex minn ulied Iżrael.

Ħa nibqgħu sejrin sa Gibgħa."

U ssokta jgħid lill-qaddej tiegħu: "Ejja naslu sa wieħed minn dawn il-postijiet u ngħaddu l-lejl f'Gibgħa jew Rama."

U baqgħu sejrin sakemm laħaqhom inżul ix-xemx, ħdejn Gibgħa ta' Benjamin.

U lwew 'l hemm biex imorru jgħaddu l-lejl f'Gibgħa; u daħal u waqaf fil-misraħ tal-belt, u ma kien hemm ħadd li laqagħhom biex jgħaddu l-lejl f'daru.

U ara, raġel xiħ kien ġej filgħaxija minn fuq ix-xogħol fl-għalqa.

Kien raġel mill-muntanji ta' Efrajm, u kien frustier f'Gibgħa; imma n-nies tal-post kienu wlied Benjamin.

U rafa' għajnejh u ra r-raġel li kien għaddej mill-misraħ tal-belt, u r-raġel ix-xiħ qallu: "Fejn sejjer?

Mnejn ġej?"

U hu wieġbu: "Ġejjin minn Betlehem ta' Ġuda, u sejrin lejn il-qalba tal-muntanji ta' Efrajm.

Jiena minn dawk l-inħawi, u mort sa Betlehem ta' Ġuda, u issa sejjer lejn dari, u ma hawn ħadd li jilqagħni f'daru.

Għandi tiben u għalf għall-ħmir tagħna, ħobż u nbid għalija, u għall-qaddejja tiegħek, u għaż-żagħżugħ tal-qaddej tiegħek; xejn ma jonqosna."

U x-xiħ qallu: "Is-sliem għalik!

Naħsiblek għal kulma teħtieġ, biss la tgħaddix il-lejl fil-misraħ."

U ħadu f'daru, tah l-għalf għall-ħmir, ħaslu riġlejhom, u kielu u xorbu.

Meta kienu qalbhom ferħana, xi rġiel tal-belt, nies mill-agħar , dawru d-dar, u bdew iħabbtu fuq il-bieb u jgħajtu lix-xiħ, sid id-dar: "Oħorġilna r-raġel li daħal f'darek, ħa nużawh."

U ħareġ ħdejhom ix-xiħ, sid id-dar, u qalilhom: "Le, ħuti, la tagħmlux din il-bluha!

La darba dan ir-raġel daħal f'dari, la tagħmlux dan l-għajb.

Ara, għandi 'l binti xebba u l-mara konkubina tiegħu; noħroġhomlkom u użawhom, u għamlu bihom li jogħġobkom, u 'l dan ir-raġel la tagħmlulux dan l-għajb."

Iżda huma ma ridux jisimgħu u għalhekk ir-raġel qabad il-konkubina u ħariġhielhom barra; u huma żebilħuha, u nfexxew fiha l-lejl kollu sa filgħodu, u malli sebaħ telquha.

Mas-sebħ il-mara ġiet u waqgħet fl-art ħdejn il-bieb ta' dar ir-raġel fejn kien żewġha, u baqgħet hemm sakemm sebaħ sewwa.

U filgħodu qam żewġha, u fetaħ il-bieb tad-dar, u ħareġ biex jaqbad triqtu; u jsib il-mara konkubina tiegħu fl-art ħdejn il-bieb tad-dar b'idejha mqabbda mal-għatba.

"Qum," qalilha, "ħa nitilqu."

Imma hi ma weġbitx.

U mbagħad għabbieha fuq il-ħmar, u r-raġel qabad u telaq lejn daru.

Kif wasal id-dar ħa sikkina, qabad il-konkubina u qattagħha fi tnax-il biċċa b'għadamha b'kollox, u bagħathom fl-art kollha ta' Iżrael.

U kull min ra dan qal: "Qatt sal-lum ma ġrat biċċa bħal din; u qatt ħadd ma ra bħalha minn mindu telgħu wlied Iżrael mill-art tal-Eġittu.

Aħsbu fuqha, u araw x'se tagħmlu u tkellmu."


L-Iżraelin ipattuha lin-nies ta' Gibgħa

U wlied Iżrael ħarġu lkoll u ltaqgħet il-ġemgħa bħal bniedem wieħed, minn Dan sa Birsaba, u minn art Gilgħad f'Misfa , quddiem il-Mulej.

U ħarġu fin-nofs il-kapijiet tal-poplu kollu u t-tribujiet ta' Iżrael kollha quddiem il-ġemgħa tal-poplu ta' Alla; erba' mitt elf ruħ tal-fanterija mħarrġa fix-xabla.

U wlied Benjamin semgħu li wlied Iżrael telgħu Misfa, u wlied Iżrael qalu: "Tkellmu!

Kif saret din il-biċċa ħażen?"

U r-raġel Levita, żewġ il-mara maqtula, wieġeb u qal: "Konna wasalna, jiena u l-konkubina tiegħi, f'Gibgħa ta' Benjamin biex ngħaddu l-lejl hemmhekk.

U qamu għalija n-nies ta' Gibgħa, u dawruli d-dar billejl; lili riedu joqtluni, u lill-konkubina tiegħi żebilħuha u mietet.

Imbagħad jien ġbart il-konkubina u qattajtha bċejjeċ u bgħattha fl-oqsma kollha ta' art Iżrael; għax huma għamlu ħaġa faħxija u kerha f'Iżrael.

Araw, hawn intom ilkoll; tkellmu u araw x'se tagħmlu."

U qam il-poplu kollu bħal bniedem wieħed u qalu: "Ħadd ma jerġa' lura fl-għarix tiegħu, u ħadd ma jmur lura lejn daru.

Issa nagħmlu hekk lil Gibgħa: intellgħu x-xorti, u nitilgħu għaliha.

Nieħdu minn kull tribù ta' Iżrael għaxart irġiel minn kull mija, u mija minn kull elf, u elf minn kull għaxart elef, biex iġibu l-ikel għall-poplu li ġie biex jagħmel ma' Gibgħa ta' Benjamin skont ma ħaqqha għal dan il-ħażen li għamlu f'Iżrael."

U nġabru kollha għalenija bħal bniedem wieħed l-irġiel ta' Iżrael kontra l-belt.

U t-tribujiet ta' Iżrael bagħtu nies fit-tribù kollu ta' Benjamin jgħidulhom: "X'ħażen hu dan, li sar f'nofskom?

Agħtuna issa n-nies mill-agħar li hemm f'Gibgħa, u noqtluhom u nneħħu l-ħażen minn Iżrael."

Imma wlied Benjamin ma ridux jisimgħu minn kliem ħuthom, ulied Iżrael.

U wlied Benjamin inġabru mill-ibliet f'Gibgħa biex joħorġu jitqabdu ma' wlied Iżrael.

U ntgħaddu ulied Benjamin dakinhar: mill-ibliet, sitta u għoxrin elf raġel imħarreġ fix-xabla barra n-nies ta' Gibgħa; fost dawk in-nies kollha kien hemm ukoll seba' mitt raġel magħżul, xellugin, u kull wieħed kellu l-ħila jwaddab ġebla bl-iżbandola għal xagħra, u ma jfallilux.

U wlied Iżrael intgħaddu wkoll: barra minn ulied Benjamin, erba' mitt elf raġel imħarreġ fix-xabla, kull wieħed raġel tal-ġlied.

U qabdu u marru wlied Iżrael f'Betel u staqsew lil Alla u qalu: "Min minna jitla' l-ewwel jitqabad ma' wlied Benjamin?"

U l-Mulej wieġeb: "Ġuda jitla' l-ewwel."

Ulied Iżrael bakkru filgħodu, u waqqfu l-kamp biswit Gibgħa.

In-nies ta' Iżrael ħarġu għat-taqbida ma' wlied Benjamin, u tqassmu għall-ġlied ħdejn Gibgħa.

U wlied Benjamin ħarġu minn Gibgħa u meddew fl-art dakinhar tnejn u għoxrin elf raġel minn Iżrael.

Imma l-poplu għamel il-qalb u l-Iżraelin reġgħu tqassmu għat-taqbida fejn kienu tqassmu fl-ewwel jum.

U wlied Iżrael telgħu jibku quddiem il-Mulej sa filgħaxija, u staqsew lill-Mulej u qalu: "Għandi jien nerġa' noħroġ nitqabad ma' wlied ħija Benjamin?"

U l-Mulej wieġeb: "Itilgħu għalih."

Fit-tieni jum ulied Iżrael marru għal ulied Benjamin.

U ħareġ jilqagħhom Benjamin minn Gibgħa fit-tieni jum u meddew mal-art tmintax-il elf oħra minn ulied Iżrael, ilkoll imħarrġa fix-xabla.

U wlied Iżrael ilkoll, u l-poplu kollu telgħu u marru Betel, u qagħdu hemm jibku quddiem il-Mulej, u samu dak in-nhar sa filgħaxija u offrew sagrifiċċji tal-ħruq, u sagrifiċċji tas-sliem quddiem il-Mulej.

U wlied Iżrael staqsew lill-Mulej - għax hemm kienet l-arka tal-patt ta' Alla f'dak iż-żmien u Fineħas bin Elgħażar, bin Aron, dik il-ħabta kien iservi quddiemha - u qalu: "Għandi jien nerġa' noħroġ nitqabad ma' ħija Benjamin, jew nieqaf?"

U l-Mulej wieġeb: "Itilgħu, għax għada nerħih f'idejk."

U Iżrael imbagħad dawwar lil Gibgħa dawramejt bl-għases moħbija.

U fit-tielet jum ulied Iżrael telgħu għal ulied Benjamin u tqassmu ħdejn Gibgħa bħall-ewwel u t-tieni darba.

U wlied Benjamin ħarġu għall-poplu u tbiegħdu mill-belt, u bdew joqtlu mill-eżerċtu bħall-ewwel u t-tieni darba fit-toroq li jieħdu, waħda għal Betel u l-oħra għal Gibgħa, u fir-raba', u qatlu xi tletin raġel minn Iżrael b'kollox.

U wlied Benjamin qalu: "Kissirniehom bħall-ewwel darba."

U wlied Iżrael qalu: "Ħa naħarbu, u nbegħduhom mill-belt, u nxerrduhom mat-toroq."

U l-Iżraelin qamu kollha minn fejn kienu, u tqassmu f'Bagħal-tamar, u l-għases moħbija ta' Iżrael ħarġu minn fejn kienu min-naħa tal-Punent ta' Gibgħa.

U ġew quddiem Gibgħa għaxart elef raġel magħżula minn Iżrael kollu; u t-taqbida ħraxet, u wlied Benjamin ma ntebħux li kienet ġejja fuqhom ħsara kbira.

Il-Mulej ħarbat lil ulied Benjamin quddiem Iżrael, u dakinhar ulied Iżrael qatlu minn ulied Benjamin ħamsa u għoxrin elf u mitt ruħ, ilkoll imħarrġa fix-xabla.

Ulied Benjamin intebħu li kienu mirbuħa; u l-Iżraelin taw il-wisa' lil ulied Benjamin, għax kellhom moħħhom mistrieħ bl-għases moħbija li kienu qiegħdu ħdejn Gibgħa.

U l-għases moħbija ntefgħu bil-ħeffa fuq Gibgħa, ħabtu għall-belt minn kull naħa, u għaddew il-belt kollha minn xifer ix-xabla.

L-Iżraelin kienu ftiehmu mal-għases moħbija li jtellgħu sħaba duħħan mill-belt.

Malli l-Iżraelin li kienu jitqabdu daru, ulied Benjamin bdew jaħbtu għall-Iżraelin u qatlu minnhom xi tletin raġel, għax qalu: "Iva, kissirniehom bħal fl-ewwel taqbida."

Imma dak il-ħin bdiet tielgħa minn fuq il-belt sħaba duħħan; u wlied Benjamin ħarsu lura, u raw in-nar mill-belt tiela' lejn is-sema.

U l-Iżraelin daru u wlied Benjamin tħawdu għax raw li laħqithom il-ħsara; u daru, u ħarbu minn quddiem Iżrael lejn id-deżert; imma l-ġlied laħaqhom, u dawk li kienu ħierġa mill-belt daħlu ġo nofshom u bdew iqattgħuhom bċejjeċ.

Hekk dawru lil ulied Benjamin, u għamlu għal warajhom u għaffġuhom taħt riġlejhom minn Noħa sa quddiem Gibgħa, in-naħa tal-Lvant.

U waqgħu mejtin tmintax-il elf raġel minn Benjamin, kollha nies ta' ħila.

L-oħrajn daru u ħarbu lejn id-deżert lejn il-blat ta' Rimmon; l-Iżraelin qatlu minnhom fit-toroq ħamest elef raġel u baqgħu jrossu fuqhom sa Gidgħon u qatlu elfejn oħra.

U dakinhar il-mejtin kollha ta' Benjamin laħqu l-ħamsa u għoxrin elf raġel imħarrġa fix-xabla, kollha nies ta' ħila.

U ħarbu lura lejn id-deżert sitt mitt raġel, u baqgħu fil-blat ta' Rimmon għal erba' xhur.

Imbagħad ulied Iżrael daru għal ulied Benjamin l-oħra, u għaddew minn xifer ix-xabla n-nies fil-belt, u l-bhejjem u kulma sabu; u l-ibliet li sabu tawhom in-nar.


Tiġdid tat-tribù ta' Benjamin

L-Iżraelin kienu ħalfu f'Misfa u qalu: "Ħadd minna ma jagħti 'l bintu lil xi ħadd minn Benjamin b'martu."

Imbagħad il-poplu mar f'Betel, u baqgħu hemm sa filgħaxija jibku quddiem Alla, għollew leħinhom u bkew biki kbir, u qalu: "Għaliex, Mulej, Alla ta' Iżrael, ġara dan f'Iżrael, li naqset illum tribù f'Iżrael?"

L-għada l-poplu bakkar, u bnew hemm artal, u offrew sagrifiċċji tal-ħruq u sagrifiċċji tas-sliem.

U wlied Iżrael qalu: "Hemm xi ħadd mit-tribujiet kollha ta' Iżrael li ma talax għal-laqgħa quddiem il-Mulej?"

Għaliex kienu ħalfu bil-kbir għal min ma jitlax quddiem il-Mulej f'Misfa u qalu: "Nagħtuh il-mewt."

Ulied Iżrael għelew għal ħuhom Benjamin u qalu: "Illum inqata' tribù minn Iżrael.

X'se nagħmlu lil dawk li baqgħu minnhom biex ikollhom in-nisa?

Aħna ħlifna bil-Mulej li ma nagħtuhomx mill-bniet tagħna b'nisa tagħhom."

U ssuktaw jgħidu: "Min mit-tribujiet ta' Iżrael ma telax quddiem il-Mulej f'Misfa?"

U sabu li ħadd minn Ġabes-gilgħad ma kien ġie fil-kamp għal-laqgħa.

Għax għaddew il-poplu, u sabu li ma kien hemm ħadd minn Ġabes-gilgħad.

U l-ġemgħa bagħtet tnax-il elf raġel, irġiel ta' ħila, u ordnawlhom u qalulhom: "Morru u oqtlu n-nies ta' Ġabes-gilgħad b'xifer ix-xabla, bin-nisa u t-tfal.

Iżda araw x'għandkom tagħmlu: Oqtlu l-irġiel kollha u n-nisa kollha li kellhom x'jaqsmu ma' raġel, iżda x-xebbiet ħalluhom ħajjin."

U hekk għamlu.

U sabu fost in-nies ta' Ġabes-gilgħad erba' mitt xebba li qatt ma kienu għarfu raġel u raqdu miegħu; u ġabuhom fil-kamp f'Silo li jinsab f'art Kangħan.

U l-ġemgħa kollha bagħtet l-aħbar lil ulied Benjamin li kienu fil-blat ta' Rimmon u għamlu paċi.

U wlied Benjamin reġgħu lura, u l-Iżraelin tawhom in-nisa li kienu ħallew ħajjin min-nies ta' Ġabes-gilgħad; imma ma sabulhomx biżżejjed.

Il-poplu għela għal Benjamin, billi l-Mulej ġieb dan il-vojt fit-tribujiet ta' Iżrael .

U x-xjuħ tal-ġemgħa qalu: "X'nagħmlu biex dawk li baqgħu jkollhom in-nisa?

Għax inqerdu lkoll in-nisa ta' Benjamin."

U ssuktaw jgħidu: "Għandu jkun hemm werrieta għall-fdal ta' Benjamin, biex ma jinqeridx tribù minn Iżrael.

Aħna ma nistgħux nagħtukom nisa mill-bniet tagħna, għax ulied Iżrael ħalfu u qalu: 'Misħut min jagħti xi mara lil Benjamin.'

" U ssuktaw jgħidu: "Ara, minn sena għal sena jkun hemm festa lill-Mulej f'Silo," - din qiegħda fuq it-Tramuntana ta' Betel, fuq il-Lvant tat-triq li tieħu minn Betel għal Sikem, 'l isfel minn Lebona.

U mbagħad taw parir lil ulied Benjamin u qalulhom: "Morru u staħbew qalb id-dwieli.

Malli taraw il-bniet ta' Silo ħerġin biex iduru u jiżfnu, oħorġu minn qalb id-dwieli u kull wieħed jaħtaf mara għalih mill-bniet ta' Silo; imbagħad morru f'art Benjamin.

Jekk missirijiethom jew ħuthom jeħduha magħna, ngħidulhom: 'Ħennu għalihom, għax ħadd minnhom ma ħa mara fil-gwerra.

Kieku qegħdin tagħtuhomlhom intom, kontu tidinbu.' "

U hekk għamlu wlied Benjamin, u ħadu nisa miż-żeffiena li ħatfu skont l-għadd tagħhom, u reġgħu marru lejn arthom, u bnew l-ibliet u għammru fihom.

U wlied Iżrael dak iż-żmien telqu, kulħadd lejn it-tribù u l-familja tiegħu; u minn hemm kulħadd għal artu.

F'dak iż-żmien ma kienx hemm sultan f'Iżrael , u kulħadd kien jagħmel li jogħġbu.


IL-KTIEB TA' RUT

Ħarsa ħafifa lejn il-ktieb

Il-ktieb ta' Rut jagħti indikazzjoni dwar il-ħajja fil-familja Lhudija fi żmien l-Imħallfin.

Din il-familja partikulari, saret importanti ħafna fil-ġrajja tal-Poplu Lhudi, għaliex wieħed mill-pro-neputijiet ta' Rut kien is-Sultan David.

Flimkien ma' Rut, niltaqgħu ma' protagonista oħra importanti f'dan il-ktieb: Nagħomi.

Din kienet tgħix f'Betlehem ma' żewġha u ż-żewġ uliedha subien.

Wasal, però, mument fejn il-ħsad naqas u l-familja kellha temigra lejn Mowab fuq il-Lvant tal-Baħar il-Mejjet.

Hemmhekk, ir-raġel ta' Nagħomi miet u ż-żewġ uliedha żżewġu nisa Mowabiti.

Rut kienet waħda minnhom.

Mal-mewt taż-żewġ uliedha, Nagħomi ħasbet li terġa' lura lejn Betlehem.

Hi qalet lin-nisa ta' wliedha biex jibqgħu f'pajjiżhom u mal-familji tagħhom sakemm isibu rġiel oħra biex jerġgħu jiżżewġu.

Rut ma ridetx tħalli lill-kunjata tagħha u marret Betlehem magħha.

Il-bqija tal-ktieb jirrakkonta kif Rut bdiet tmur, bħal nisa fqar oħra, tlaqqat l-iżbul li l-ħassada jħallu jaqa'.

L-għalqa li sabet ruħha fiha kienet ta' Bogħaż, qarib għani ħafna ta' Nagħomi, u li kellu d-dritt tal-fidwa skont il-Liġi.

Rut imxiet fuq il-pariri ta' Nagħomi sakemm waslet biex iżżewġet lil Bogħaż.

Skont il-Liġi ta' Mosè, il-Mowabiti ma setgħu qatt isiru Iżraelin.

Iżda f'dan il-ktieb insibu kif Rut daħlet fid-drawwiet u t-twemmin tal-Lhud.

Hi aċċettat lil Alla ta' Nagħomi bħala Alla tagħha u baqgħet dejjem fidila lejh.

Hekk setgħet tiġi integrata fost l-Iżraelin.

Meta kienu għadhom Mowab, hi qalet lil Nagħomi:

Fejn tmur int, immur jien; fejn toqgħod int, noqgħod jien; niesek, niesi; Alla tiegħek, Alla tiegħi; fejn tmut int, immut jien; u hemm nindifen.

Dan jagħmilli, u aktar, il-Mulej, jekk ma tkunx il-mewt li tifridna ( , ).

It-taqsim tal-ktieb

Nagħomi tmur lura Betlehem flimkien ma' Rut ( , - )

Rut tiltaqa' ma' Bogħaż ( , — , )

Bogħaż jiżżewweġ lil Rut ( , - )


Fl-art ta' Mowab

Fi żmien meta kienu jaħkmu l-imħallfin , kien hemm l-għaks fil-pajjiż.

Kien hemm raġel minn Betlehem ta' Ġuda li mar joqgħod fl-inħawi ta' Mowab, hu, martu u ż-żewġ uliedu.

Ir-raġel kien jismu Elimelek, martu Nagħomi, u ż-żewġ uliedu Maħlon u Kiljon, Efratin minn Betlehem ta' Ġuda .

Marru joqogħdu fl-inħawi ta' Mowab.

Ġara li miet Elimelek, żewġ Nagħomi, u baqgħu hi u ż-żewġ uliedha.

U dawn ħadu b'nisa tagħhom tnejn mill-Mowabin: waħda jisimha Għorfa, u l-oħra Rut; u qagħdu hemm għal xi għaxar snin.

U mietu ż-żewġ irġiel Maħlon u Kiljon; u l-mara baqgħet weħidha mingħajr iż-żewġ uliedha u żewġha.

Qamet hi u n-nisa ta' wliedha biex jerġgħu lura mill-inħawi ta' Mowab, għax kienu semgħu f'Mowab li l-Mulej kien ħaseb fil-poplu tiegħu, u pprovdielhom il-ħobż.

U ħarġet minn fejn kienet hi u ż-żewġ nisa ta' wliedha, u qabdu t-triq biex jerġgħu lura lejn l-art ta' Ġuda.

U Nagħomi qalet liż-żewġ nisa: "Itilqu, erġgħu lura kull waħda f'dar ommha , u jalla jagħmel ħniena magħkom il-Mulej, kif intom għamiltu mal-mejtin u miegħi.

U jagħtikom il-Mulej li ssibu l-mistrieħ, kull waħda f'dar żewġha."

U bisithom it-tnejn, u għollew leħinhom u bkew.

Iżda huma qalulha: "Aħna niġu lura miegħek għand niesek."

U Nagħomi wieġbet: "Erġgħu lura, uliedi.

Għala tridu tiġu miegħi?

Għandi jien, jaqaw, ulied f'ġufi biex ikunu żwieġkom ?

Erġgħu lura, uliedi.

Jien xjeħt wisq biex nerġa' niżżewweġ.

Kieku ngħid li għad fadalli tama, u llejla stess niżżewweġ u niled it-tfal, jaqaw se tistennewhom sakemm jikbru?

Se toqogħdu intom mingħajr ma tiżżewġu?

Le, uliedi, għax għandi mrar kbir minħabba fikom; tassew li laħqitni id il-Mulej."

U huma għollew leħinhom u reġgħu bkew.

Għorfa bieset lil omm żewġha , imma Rut baqgħet imqabbda magħha.

Nagħomi u Rut f'Betlehem

Nagħomi qaltilha: "Il-kunjata reġgħet lura għand niesha u l-allat tagħha.

Mur lura mal-kunjata."

U Rut wieġbet: "Iġġagħalnix nitilqek u nerġa' lura minnek; fejn tmur int, immur jien; fejn toqgħod int, noqgħod jien; niesek, niesi; Alla tiegħek, Alla tiegħi ; fejn tmut int, immut jien; u hemm nindifen.

Dan jagħmilli, u aktar, il-Mulej, jekk ma tkunx il-mewt li tifridna."

U Nagħomi rat kif webbset rasha biex tmur magħha, u ma kellmithiex iżjed.

U telqu t-tnejn sakemm waslu Betlehem.

Kif waslu Betlehem qamet għagħa waħda mal-belt kollha, għax qalu: "Din hi Nagħomi?"

U hi qaltilhom: "Issejħulix Nagħomi : sejħuli Mara, għax bl-imrar imlieni Alla li jista' kollox.

Mimlija tlaqt minn hawn u b'xejn reġġagħni lura l-Mulej.

Għala ssejħuli Nagħomi, meta l-Mulej ċekkinni, u għakkisni Xaddaj?"

U hekk reġgħet lura Nagħomi u Rut il-Mowabija, mart binha, magħha, mill-inħawi ta' Mowab.

Kien żmien il-ħsad tax-xgħir meta waslu Betlehem.


Rut fl-għalqa ta' Bogħaż

Nagħomi kellha wieħed jiġi minnha min-naħa ta' żewġha; kien bniedem għani ħafna, mill-familja ta' Elimelek u kien jismu Bogħaż.

U Rut, il-Mowabija, qalet lil Nagħomi: "Ħa mmur fir-raba', u llaqqat is-sbul minn wara min juri ħniena miegħi."

U Nagħomi weġbitha: "Mur binti."

U marret tlaqqat fir-raba' minn wara l-ħassada.

U messitha għalqa minn ta' Bogħaż, li kien wieħed mill-familja ta' Elimelek.

U ara, Bogħaż ġie minn Betlehem u sellem lill-ħassada: "Il-Mulej magħkom ."

U huma qalulu: "Ibierkek il-Mulej."

U Bogħaż qal lill-qaddej tiegħu, li kien fuq il-ħassada: "Ta' min hi din it-tifla?"

U wieġeb il-qaddej li kien fuq il-ħassada u qallu: "Tifla Mowabija, li ġiet ma' Nagħomi mill-inħawi ta' Mowab.

U staqsietni: 'Nista' llaqqat u niġbor minn bejn il-qatet tal-ħassada?'

U ġiet u baqgħet hawn mis-sebħ sa issa, u anqas marret id-dar tistrieħ."

U Bogħaż qal lil Rut: "Ara, qiegħda tisma', binti?

Tmurx tlaqqat f'għalqa oħra.

U lanqas ma għandek twarrab minn hawn: ibqa' mal-ħaddiema bniet tiegħi.

Żomm għajnejk fuq l-għalqa li jkunu jaħsdu, u imxi warajhom.

Ara, wissejt lill-ħaddiema biex ma jmissukx.

Meta jieħdok l-għatx mur ħdejn il-ġarar, u ixrob mnejn jixorbu l-ħaddiema."

U niżlet wiċċha fl-art u qaltlu: "Kif sibt ħniena f'għajnejk u ħarist lejja, jien, li jien mara barranija?"

U wieġeb Bogħaż: "Qaluli b'kulma għamilt mal-kunjata wara l-mewt ta' żewġek; ħallejt lil missierek u lil ommok u lil art twelidek, u tlaqt għal għand poplu li int xejn ma kont tafu qabel.

Il-Mulej iħallsek ta' għemilek.

Ħlasek ikun sħiħ mingħand il-Mulej, Alla ta' Iżrael, li int ġejt tistkenn taħt ġwenħajh."

Rut wieġbet: "Jalla nsib ħniena f'għajnejk, Sidi, għax int farraġtni u kellimt il-qalb tal-qaddejja tiegħek, għalkemm jien m'iniex daqs waħda mill-qaddejja tiegħek."

F'ħin l-ikel Bogħaż qalilha: "Ersaq 'l hawn, u kul biċċa ħobż, u bill il-ftiet tiegħek fil-ħall."

U hi qagħdet bilqiegħda ħdejn il-ħassada.

Hu taha qamħ inkaljat, u hi kielet, xebgħet, u fadlilha.

U qamet biex tkompli tlaqqat.

Bogħaż wissa lill-ħaddiema tiegħu u qalilhom: "Ħalluha tlaqqat bejn il-qatet ukoll, u la tgerrxuhiex.

Anzi ħallu wkoll jaqa' s-sbul mill-qatet biex tlaqqtu hi, u tlumuhiex."

U damet tlaqqat fir-raba' sa filgħaxija.

Meta, imbagħad, daqqet is-sbul li kienet laqqtet, sabet li kellha daqs efa xgħir.

Ġabritu u marret lejn il-belt, u wriet lill-kunjata dak li kienet laqqtet; ħarġet li kien fadlilha meta kielet u xebgħet, u tathulha.

Il-kunjata staqsietha: "Fejn mort tlaqqat il-qamħ illum?

Fejn ħdimt?

Imbierek minn ħa ħsiebek."

U Rut għarrfet lill-kunjata ma' min kienet ħadmet u qaltilha: "Ir-raġel li ħdimt miegħu llum jismu Bogħaż."

U Nagħomi wieġbet lil mart binha: "Imbierek hu mill-Mulej, li ma warrabx il-ħniena tiegħu la mill-ħajjin u lanqas mill-mejtin."

U Nagħomi ssuktat tgħidilha: "Dak ir-raġel hu qaribna, u hu li għandu d-dritt tal-fidwa fuqna ."

Rut, il-Mowabija, qaltilha wkoll: "U qalli wkoll: Ibqa' mal-qaddejja bniet tiegħi sakemm itemmu l-ħsad kollu tiegħi."

U Nagħomi qalet lil Rut, mart binha: "Aħjar, binti, tmur mal-qaddejja bniet tiegħu, biex ma jaħqrukx f'xi għalqa oħra."

U Rut baqgħet mal-qaddejja ta' Bogħaż, sakemm intemm ħsad ix-xgħir u ħsad il-qamħ; u f'dan iż-żmien kienet toqgħod mal-kunjata.


Il-parir ta' Nagħomi

U Nagħomi, il-kunjata, qalet lil Rut: "Binti, ma jidhirlekx li għandi nfittex li tinġabar għall-ġid tiegħek stess?

U issa, forsi Bogħaż mhux qaribna, dak li int kont mat-tfajliet tiegħu?

Ara llejla hu jkun iderri l-andar tax-xgħir.

Mur inħasel, indilek bil-fwieħa, xidd fuqek l-aħjar ilbies, u mur l-andar.

Tħallihx jagħrfek, sakemm ma jkunx kiel u xorob.

Meta mbagħad jimtedd, sib il-post fejn ikun mimdud, mur ħdejh, ikxiflu n-naħa ta' riġlejh, u mtedd hemm.

Imbagħad hu jgħidlek x'għandek tagħmel."

Rut weġbitha: "Kulma tgħidli, nagħmlu."

U niżlet l-andar, u għamlet kulma wissietha l-kunjata.

Bogħaż kiel u xorob, u ħassu ferħan, u mar jimtedd f'tarf il-munzell tax-xgħir.

U Rut resqet ħdejh, inkiss inkiss, u kixfitlu n-naħa ta' riġlejh, u mteddet hemm.

Ġara li f'nofs ta' lejl ħass bħal tkexkixa bard, dar fuq ġenbu, lemaħ mara mimduda ħdejn riġlejh, u staqsieha: "Min int?"

U hi wieġbet: "Jiena Rut, il-qaddejja tiegħek.

Ixħet djul mantarek fuq il-qaddejja tiegħek, għax int għandek il-jedd tal-fidwa ."

Bogħaż weġibha: "Imbierka, binti, mill-Mulej!

Din tjubitek tal-aħħar, aħjar mill-oħra ta' qabel, għax int ma mortx tiġri wara ż-żgħażagħ, la għonja u lanqas foqra.

U issa, binti, la tibżax.

Jien nagħmel miegħek kulma tgħidli, għax niesi kollha fil-bieb tal-belt jafu li int mara sewwa.

Tassew li għandi l-jedd tal-fidwa, iżda hemm wieħed eqreb minni.

Għaddi l-lejl hawn: għada filgħodu, jekk irid jifdik hu, tajjeb, ħa jifdik; jekk ma jogħġbux jifdik, nifdik jien.

Ħaj il-Mulej!

Ibqa' rieqda hawn sa filgħodu."

Rut baqgħet rieqda n-naħa ta' riġlejh sa filgħodu.

U qamet Rut kmieni qabel ma bniedem jista' jagħraf ieħor, għax Bogħaż qal: "Ma jmurx xi ħadd ikun jaf li ġiet mara l-andar."

U mbagħad qalilha: "Ġib il-mantar ta' fuqek u żommu tajjeb."

Hi żammitu tajjeb, u hu kejlilha sitt tikjiliet xgħir; għabbihomlha, u rħitilha lejn il-belt.

Meta waslet id-dar il-kunjata staqsietha: "X'minnek, binti?"

U Rut għarrfitha b'kulma kien għamel magħha r-raġel u qaltilha: "Tani sitt tikjiliet xgħir u qalli: 'Ma tmurx b'idek f'idek għand il-kunjata."

U Nagħomi wieġbet: "Stenna, binti, sakemm tara kif se tintemm il-biċċa, għax ma jsibx sabar qabel ma jirranġa kollox illum."


Il-bejgħ tal-għalqa u ż-żwieġ ta' Rut

Bogħaż mar ħdejn bieb il-belt u qagħad hemm bilqiegħda; u għadda l-qarib li kien semma Bogħaż.

Dan qallu: "Ersaq 'l hawn, ħabib, u oqgħod bilqiegħda."

Resaq lejh u qagħad bilqiegħda hemm.

Imbagħad Bogħaż sejjaħ għaxra mix-xjuħ tal-belt, u qalilhom: "Oqogħdu bilqiegħda hawn" u qagħdu bilqiegħda.

U Bogħaż qal lill-qarib: "Nagħomi, li reġgħet lura mill-inħawi ta' Mowab, se tbigħ biċċa mill-għalqa li kellu ħuna Elimelek.

U jien għedt, ngħarrfek biha u ngħidlek: 'Ixtriha int quddiem dawn li hawn bilqiegħda, u quddiem ix-xjuħ ta' niesi.

Jekk tifdiha, tkun fdejtha; jekk ma tifdihiex, għarrafni ħalli nkun naf.

Għax ma hemm ħadd aktar ħliefek li għandu d-dritt li jifdiha, u jien niġi warajk."

U hu wieġeb: "Nifdiha."

U Bogħaż qallu: "Dak in-nhar li tixtri l-għalqa mingħand Nagħomi, int tkun trid tieħu wkoll lil Rut il-Mowabija, mart il-mejjet, biex tqajjem isem il-mejjet fuq wirtu."

U l-qarib wieġeb: "Ma nistax nifdi, għax inkella nagħmel ħsara lil wirti.

Ħu d-dritt li għandi jien, u ifdiha int, għax jien ma nistax nifdiha."

Dik il-ħabta kienet id-drawwa f'Iżrael, li meta wieħed kien jifdi jew jibdel xi ħaġa, biex iseħħ il-ftehim, kien jaqla' l-qorq u jagħtih lill-ieħor .

Din kienet ix-xhieda f'Iżrael.

Il-qarib imbagħad qal lil Bogħaż: "Ħudha int," u qala' l-qorq.

U Bogħaż qal lix-xjuħ u lin-nies kollha: "Intom illum xhud li jien xtrajt kulma kellu Elimelek, u kulma kellu Kiljon, u kulma kellu Maħlon mingħand Nagħomi.

Nieħu wkoll b'marti lil Rut il-Mowabija, il-mara ta' Maħlon, biex inqajjem l-isem tal-mejjet fuq il-wirt tiegħu, u b'hekk ma jispiċċalux ismu minn fost ħutu u minn bwieb beltu.

Intom illum ilkoll xhud ta' dan."

U n-nies kollha li kienu ħdejn il-bieb tal-belt u x-xjuħ qalulu: "Aħna xhud.

Jagħmel Alla l-mara li daħlet f'darek bħal Rakel u bħal Lija, li t-tnejn bnew id-dar ta' Iżrael.

Stagħna f'Efrata u agħmel isem f'Betlehem.

Ħa tkun darek bħad-dar ta' Pereż li Tamar wildet lil Ġuda, min-nisel li jagħtik il-Mulej minn din il-mara żagħżugħa."

Rut il-bużnanna ta' David

Bogħaż ħa lil Rut, u saret martu, u resaq lejha, u l-Mulej taha li titqal u tiled iben.

U n-nisa bdew jgħidu lil Nagħomi: "Imbierek il-Mulej, li ma ċaħħdekx minn qarib feddej illum; ismu jkun magħruf f'Iżrael.

Hu jfarraġlek ruħek u jwieżnek fi xjuħitek, għaliex wilditu mart ibnek, li tħobbok, u li għalik hi aħjar minn seba' wlied."

U Nagħomi ħadet it-tarbija, u qegħditha f'ħoġorha u ħaditha biex trabbiha.

U n-nisa tawha isem u qalu: "Nagħomi tweldilha tifel."

U semmewh Għobed.

Hu missier Ġesse, missier David.

Din hi l-ġenerazzjoni ta' Pereż; Pereż nissel lil Ħesron; Ħesron nissel lil Ram, u Ram nissel lil Għamminadab.

Għamminadab nissel lil Naħson, u Naħson nissel lil Salmon.

Salmon nissel lil Bogħaż, u Bogħaż nissel lil Għobed.

U Għobed nissel lil Ġesse, u Ġesse nissel lil David.


IŻ-ŻEWĠ KOTBA TA' SAMWEL

L-EWWEL KTIEB TA' SAMWEL

Ħarsa ħafifa lejn il-ktieb

Il-ktieb ta' Samwel, kien oriġinarjament wieħed.

Insibuh maqsum fi tnejn għaliex kien twil wisq biex joqgħod f'parċmina waħda.

Hekk, mela, insibu l-Ewwel u t-Tieni Ktieb ta' Samwel.

L-isem tal-ktieb hu meħud mill-isem ta' persuna ċentrali fil-ġrajja tal-ktieb, Samwel.

Hu kien profeta u l-aħħar fost l-Imħallfin f'Iżrael.

L-ewwel taqsima tal-Ewwel Ktieb (kap — ) tiddeskrivilna l-ħajja ta' Samwel u kemm dam l-Imħallef kemm għen lill-armata tal-Iżraelin tegħleb l-għedewwa li attakkawhom.

Fi xjuħitu, ġara li l-poplu talab lil Alla biex jagħtih sultan ħalli jmexxi l-eżerċtu Lhudi.

Fit-tieni taqsima ( , — , ) naqraw kif Alla sejjaħ lil Samwel biex jikkonsagra lil Sawl, bin Kis, bħala l-ewwel sultan ta' Iżrael.

Sawl u ibnu Ġonatan rebħu ħafna battalji kontra l-Għammonin u l-Filistin.

Il-ħasra hi li Sawl ma baqax fidil lejn Alla.

David jiddomina t-tielet parti ta' dan il-ktieb ( , — , ).

Alla bagħat lil Samwel biex fil-kwiet jidlek lil David bħala s-sultan futur ta' Iżrael.

David beda jitqjies bħala eroj nazzjonali wara l-esperjenza qawwija li kellu mal-ġgant Filistew Gulija.

Hu u Ġonatan kienu jinħabbu daqs aħwa, u lanqas l-għira kbira li qamet f'Sawl ma rnexxielha tkisser din l-għaqda.

Minkejja li David kien miżżewweġ lil Mikal, bint is-sultan, Sawl xorta waħda fittex li joqtol lil David kemm-il darba.

Spiss kien ikun Ġonatan innifsu li jwissi lil David biex jaħrab mill-korla għajjura ta' missieru.

F'din it-taqsima naraw lil David li kellu jaħrab mill-palazz tas-sultan u jifforma armata fid-deżert.

Għadda minn esperjenzi qarsa sakemm dam ifittex kenn mill-korla għajjura ta' Sawl.

Spiċċa li mar għand il-Filistin, hu u s-sitt mitt raġel li kellu miegħu, u sab kenn għand is-sultan Akis f'Gatt.

Il-ktieb jagħlaq bil-mewt ta' Sawl u wliedu waqt it-taqbida mal-Filistin.

Alla kien bla waqfien imexxi lil David lejn it-twettiq tal-wegħda li kien għamillu li jkun sultan ta' Iżrael wara Sawl.

Il-Mulej kellem lil Samwel: "Kemm se ddum qalbek sewda għal Sawl, meta jien neħħejtu minn sultan fuq Iżrael?

Imla l-qarn biż-żejt u itlaq.

Jien se nibagħtek għand Ġesse l-Betlemita, għaliex minn fost uliedu jien għażilt għalija sultan" ( , ).

It-taqsim tal-ktieb

Samwel l-Imħallef ta' Iżrael ( , — , )

Sawl jinħatar Sultan ( , — , )

L-ewwel snin tat-tmexxija ta' Sawl ( , — , )

David u Sawl ( , — , )

Il-mewt ta' Sawl u wliedu ( , - )


Il-ġenituri ta' Samwel

Kien hemm raġel minn Ramatajm-sofim mill-muntanji ta' Efrajm, u kien jismu Elkana bin Ġeroħam, bin Eliħu, bin Toħu, bin Suf minn Efrajm.

U kellu żewġ nisa, waħda jisimha Anna u l-oħra Peninna.

Peninna kellha wlied, imma Anna ma kellhiex ulied.

Minn sena għal oħra dan ir-raġel kien jitla' Silo mill-belt tiegħu biex jadura lill-Mulej tal-eżerċti u joffrilu sagrifiċċju.

Kien hemm iż-żewġ ulied ta' Għeli, Ħofni u Fineħas, qassisin tal-Mulej.

Ġara li f'jum minnhom, Elkana offra s-sagrifiċċju u ta ishma lil martu Peninna u lis-subien u l-bniet tagħha lkoll; imma lil Anna, għalkemm kien iħobbha, taha sehem wieħed biss għax il-Mulej kien għalqilha ġufha.

Il-mara l-oħra kienet tinkiha u tweġġagħha, għax il-Mulej kien għalqilha ġufha.

Hekk kien jiġri kull sena, kull meta kienu jitilgħu f'dar il-Mulej; hekk kienet tħobb tinkiha, u Anna kienet taqbad tibki u ma tikolx.

Darba żewġha Elkana qalilha: "Anna!

Għaliex qiegħda tibki u għaliex m'intix tiekol?

Għala int qalbek sewda?

M'iniex jien aħjar għalik minn għaxar ulied?"

U wara li kielu u xorbu f'Silo, Anna qamet u marret quddiem il-Mulej, u l-qassis Għeli kien bilqiegħda fuq is-siġġu ħdejn it-tarġa tal-bieb tat-tempju tal-Mulej.

Anna kellha qalbha kollha mrar, u bdiet titlob lill-Mulej, u tibki ħafna.

Għamlet wegħda u qalet: "Mulej tal-eżerċti, jekk inti tħares lejn l-hemm tal-qaddejja tiegħek u tiftakar fija, u ma twarrabx il-qaddejja tiegħek, u tagħtiha tifel, hija tagħtih lill-Mulej il-jiem kollha ta' ħajtu, u minn fuq rasu ma jgħaddix il-mus ."

Damet titlob ħafna quddiem il-Mulej, u Għeli kien qiegħed iħares lejn fommha.

Anna kienet titkellem f'qalbha; xufftejha biss kienu jitħarrku, u leħinha ma jinstamax.

Għalhekk Għeli ħasibha fis-sakra u qalilha: "Kemm se ddum fis-sakra?

Eħles mill-inbid li għandek fuqek."

Anna wieġbet: "Le, sidi, jiena mara b'qalbha muġugħa, u ma xrobt la nbid u lanqas xorb ieħor li jsakkar, imma qiegħda niftaħ qalbi quddiem il-Mulej.

La tqisx il-qaddejja tiegħek b'mara ħażina; s'issa tkellimt mill-kotra ta' hemmi u n-niket tiegħi."

Għeli wieġeb: "Mur bis-sliem .

Alla ta' Iżrael sama' t-talba tiegħek, u jagħtik kulma tlabtu."

U hi wieġbet: "Jalla l-qaddejja tiegħek issib ħniena f'għajnejk."

Il-mara qabdet triqtha, kielet, u wiċċha ma baqax bħal qabel.

L-għada filgħodu bakkru u marru jaduraw il-Mulej, u telqu lura lejn darhom f'Rama.

It-twelid ta' Samwel

Imbagħad Elkana għaraf 'il martu, u l-Mulej ftakar fiha.

U tqalet, u meta wasal żmienha wildet iben u semmietu Samwel "għaliex", kif qalet hi, "tlabtu lill-Mulej."

Elkana bil-familja kollha tala' joffri s-sagrifiċċju ta' kull sena lill-Mulej u jtemm il-wegħda tiegħu.

Imma Anna ma telgħetx, għaliex qalet lil żewġha: "Meta nkun ftamt it-tifel, imbagħad nieħdu biex jidher quddiem il-Mulej, u jibqa' hemm għal dejjem."

U Elkana żewġha qalilha: "Agħmel kif jogħġbok; oqgħod sakemm toftmu.

Biss jalla l-Mulej iseddaq kelmtek!"

U l-mara baqgħet hemm, u reddgħet it-tifel sa ma fatmitu.

U meta fatmitu , Anna tellgħet 'il binha magħha fid-dar tal-Mulej f'Silo.

Ħadet magħha gendus ta' tliet snin, efa dqiq u żaqq inbid, u marret bit-tfajjel magħha.

Hemm qatlu l-gendus, u ressqu t-tifel quddiem Għeli, u qaltlu: "Nitolbok, sidi; daqskemm int ħaj, sidi, jien dik il-mara li kienet wieqfa hawn ħdejk titlob lill-Mulej.

Għal dan it-tifel kont tlabt, u l-Mulej laqa' t-talba tiegħi, u tani li tlabtu.

U issa jien se nagħtih lill-Mulej il-jiem kollha ta' ħajtu, u kemm idum ħaj ikun tal-Mulej."

U qiemu lill-Mulej hemmhekk.


Il-kantiku ta' Anna

U Anna bdiet titlob u tgħid :

"Ferħet qalbi bil-Mulej;

irtefgħet rasi fil-Mulej;

iddieħak fommi bl-għedewwa tiegħi,

għax fraħt bis-salvazzjoni tiegħek.

Ma hemm ħadd ħliefek,

ħadd qaddis bħall-Mulej,

m'hemmx Blata bħal Alla tagħna.

La tlissnux iżjed kliem il-kburija,

ma toħroġx aktar il-kburija minn fommkom;

għax il-Mulej Alla li jaf kollox,

u jiżen kull għemil.

Tkisser il-qaws tal-qawwijin,

u d-dgħajfin tħażżmu bil-ħila.

L-imxebbgħin bil-ħobż inkrew,

u ma baqgħux jitħabtu l-imġewħin.

Il-mara bla tfal wildet sebgħa,

u dbielet il-mara b'ħafna tfal.

Il-Mulej jibgħat il-mewt u jagħti l-ħajja,

iniżżel fl-imwiet u jtalla'.

Il-Mulej ifaqqar u jagħti l-ġid,

ibaxxi u jgħolli wkoll.

Iqajjem mit-trab lill-imsejken

u l-fqajjar jerfgħu mill-miżbla,

u jqegħedhom mal-kbarat,

biex jirtu tron ta' ġieħ.

Għax il-pilastri tal-art huma tal-Mulej,

u fuqhom sejjes id-dinja; Hu jħares il-passi tat-tajbin tiegħu;

u l-ħżiena fid-dlam jintemmu,

għax mhux bil-qawwa jirbaħ il-bniedem.

Il-Mulej iwerwer lil min jiqaflu,

Alla l-Għoli jriegħed mis-smewwiet.

Il-Mulej jagħmel ħaqq minn truf l-art,

u jagħti s-saħħa lis-sultan tiegħu,

u jarfa' ras il-midluk tiegħu."

Elkana raġa' lura lejn daru f'Rama.

U t-tfajjel baqa' jaqdi l-Mulej taħt għajnejn Għeli, il-qassis.

L-imġiba ta' wlied Għeli

Ulied Għeli kienu nies mill-agħar: ma kinux iqisu lill-Mulej.

U d-drawwa ta' dawn il-qassisin mal-poplu kienet, li meta xi ħadd kien joffri xi sagrifiċċju, kien jersaq il-qaddej tal-qassis b'furketta bi tlitt isnien f'idu, waqt li l-laħam ikun jagħli, u jdaħħalha ġol-kaldarun jew ġol-inħasa, ġol-kitla jew ġol-borma, u kulma kien italla' bil-furketta kien jieħdu għalih il-qassis.

Hekk kienu jagħmlu mal-Iżraelin kollha li kienu jmorru f'Silo.

Saħansitra qabel ma kienu jaħarqu x-xaħam, il-qaddej tal-qassis kien imur u jgħid lil min ikun joffri: "Agħtini l-laħam biex nixwih għall-qassis, għax ma jiħux laħam mgħolli mingħandek, imma nej."

U jekk dak li jkun kien jgħidlu: "L-ewwel jaħarqu x-xaħam, imbagħad ħu kemm trid," kien iwieġeb: "Le, issa trid tagħtihuli, inkella nieħdu bil-forza."

Kbir ħafna kien id-dnub taż-żgħażagħ quddiem il-Mulej, għax in-nies kienu jistmellu l-offerti tal-Mulej.

Samwel iservi fit-tempju

U Samwel kien iservi quddiem il-Mulej; kien għadu żgħir, imħażżem b'efod tal-għażel .

Kull sena ommu kienet tagħmillu mantar żgħir, u kienet ittellagħhulu minn sena għal oħra, meta l-mara kienet titla' toffri s-sagrifiċċju ta' kull sena.

Għeli kien ibierek lil Elkana u 'l martu u jgħidilhom: "Jagħtik il-Mulej ulied minn din il-mara flok il-wieħed li int tajt lill-Mulej."

U mbagħad kienu jerġgħu lura lejn darhom.

U l-Mulej żar lil Anna, u tqalet u wildet tliet subien u żewġt ibniet.

U ż-żagħżugħ Samwel baqa' jikber quddiem il-Mulej.

Għeli u wliedu

Għeli kien xjieħ sewwa u sama' kif kienu jġibu ruħhom uliedu mal-Iżraelin kollha, u kif kienu jimteddu man-nisa li kienu jservu fil-bieb tat-tinda tal-laqgħa.

U qalilhom: "Għala qegħdin tagħmlu dawn il-ħwejjeġ?

Għax jien qiegħed nisma' bl-għemil ħażin kollu tagħkom mingħand il-poplu kollu.

Le, uliedi, mhux sewwa x-xnigħat li qiegħed nisma' jxerrdu fuqkom il-poplu tal-Mulej.

Jekk bniedem jidneb kontra ieħor jindaħal għalih Alla, iżda jekk jidneb bniedem kontra l-Mulej, min se jaqbeż għalih?"

Imma huma ma semgħux minn kliem missierhom, għax il-Mulej ried jeqridhom.

Imma ż-żagħżugħ Samwel kien dejjem jikber u jinġieb quddiem il-Mulej u quddiem il-bnedmin.

Il-kundanna ta' dar Għeli

Ġie għand Għeli bniedem ta' Alla u qallu: "Dan jgħid il-Mulej: 'Ma għarraftx jien lili nnifsi lil dar missierek meta kienu fl-Eġittu lsiera f'dar il-Fargħun?

Meta għażiltu mit-tribujiet ta' Iżrael li jkunli qassis biex jitla' fuq l-artal tiegħi, biex jaħraq l-inċens u jġib l-efod quddiemi, u tajt lil dar missierek l-offerti kollha għall-ħruq ta' wlied Iżrael?

Għala mela tħarsu b'għajn ħażina lejn is-sagrifiċċju u l-offerta tiegħi, li jien ordnajt, imma inti rrispettajt lil uliedek aktar minni, u xabbajthom bl-aħjar mill-offerti kollha tal-poplu tiegħi Iżrael?'

Għalhekk din hi l-kelma tal-Mulej Alla ta' Iżrael: 'Jien kont wegħedt li darek u dar missierek isservi quddiemi għal dejjem, imma issa - il-kelma tal-Mulej - ma rridx naf.

Inweġġaħ lil min iweġġaħni, u nistmerr lil min iżeblaħni.

Ara, għad jiġi żmien, u jien inqaċċat driegħek u driegħ dar missierek, u qatt ma jkun hemm xiħ f'dar missierek.

U int tħares b'għajn ħażina fuq il-ġid kollu li nagħmel lil Iżrael, u ma jkun hemm qatt xiħ f'darek.

Jekk qatt inħalli lil xi ħadd minn darek, u ma naqtgħux mill-artal tiegħi, dan nagħmlu biex jinfnew għajnejh u tnin ħajtu, u l-kotra ta' darek imutu fl-aħjar tagħhom.

U dak li se jiġri liż-żewġ uliedek Ħofni u Fineħas ikun sinjal għalik: f'jum wieħed imutu t-tnejn.

U nqajjem għalija qassis fidil, li jagħmel kulma tixtieq qalbi u għandi f'moħħi; u nibnilu dar li tibqa' għal dejjem, u jaqdi s-sultan midluk tiegħi għaż-żminijiet kollha.

U jiġri li min jifdal mid-dar tiegħek imur imil quddiemu, jitolbu l-flus u l-ħobż, u jgħidlu: 'Qabbadni, iddew, qabbadni f'xi biċċa xogħol tal-qassisin, biex niekol loqma ħobż.' "


Is-sejħa ta' Samwel

Iż-żagħżugħ Samwel kien jaqdi l-Mulej ma' Għeli; imma l-kelma tal-Mulej kienet rari f'dak iż-żmien, ftit kien hemm dehriet.

Ġara li, jum wieħed, Għeli kien mistrieħ f'postu, għax għajnejh kienu bdew jintfew, u ma kienx jista' jara.

Il-musbieħ ta' Alla kien għadu ma ntefiex, u Samwel kien mimdud fit-tempju tal-Mulej, fejn kien hemm l-arka ta' Alla.

Il-Mulej sejjaħ: "Samwel!"

U dan wieġeb: "Hawn jien!"

U mar jiġri għand Għeli.

"Hawn jien," qallu, "għalfejn sejjaħtli?"

"Ma sejjaħtlekx," wieġeb, "erġa' mur imtedd."

U raġa' mar jorqod.

U ssokta l-Mulej isejjaħ: "Samwel!"

U Samwel qam u mar għand Għeli u qallu: "Hawn jien!

Għalfejn sejjaħtli?"

"Ma sejjaħtlekx, ibni," wieġeb, "erġa' mur orqod."

Samwel kien għadu ma għarafx il-Mulej, u anqas kienet għadha ma ttgħarrfitlu l-kelma tal-Mulej.

U ssokta l-Mulej isejjaħ: "Samwel!" għat-tielet darba.

U dan qam, u mar għand Għeli, u qallu: "Hawn jien!

Għalfejn sejjaħtli?"

U Għeli fehem li l-Mulej kien qiegħed isejjaħ iż-żagħżugħ.

U qal lil Samwel: "Mur orqod.

Jekk jerġa' jsejjaħlek, wieġeb: Tkellem, Mulej, għax il-qaddej tiegħek qiegħed jisma'."

U Samwel mar jorqod f'postu.

U l-Mulej ġie, waqaf ħdejh, u sejjaħ bħal drabi oħra: "Samwel!

Samwel!"

U Samwel wieġeb: "Tkellem, għax il-qaddej tiegħek qiegħed jisma'."

U qal il-Mulej lil Samwel: "Ara, jien se nagħmel waħda f'Iżrael, li kull min jisma' biha jdamdmu widnejh it-tnejn.

Dakinhar inġib fuq Għeli kulma kont għedt kontra daru; nibda u ntemm.

Ħabbartlu li jien għad nagħmel ħaqq minn daru għal dejjem, talli hu kien jaf li wliedu kienu qegħdin jagħmlu l-ħażen u jżebilħu 'l Alla, u hu ma ċanfarhomx.

U għalhekk jien naħlef lil dar Għeli: Il-ħażen ta' dar Għeli ma jinħafirx, la bis-sagrifiċċji u lanqas bl-offerti, qatt u qatt!"

Samwel baqa' rieqed sa filgħodu, u mbagħad fetaħ bwieb dar il-Mulej; imma baża' jgħarraf lil Għeli bil-viżjoni li kellu.

Għeli sejjaħ lil Samwel u qallu: "Samwel, ibni," u hu wieġeb: "Hawn jien."

U staqsieh: "X'inhu li qallek?

Taħbili xejn.

Hekk u hekk jagħmillek Alla u iżjed jekk taħbili xi ħaġa minn kulma qallek."

U Samwel għarrfu b'kollox bla ma ħbielu xejn.

U Għeli qal: "Hu l-Mulej! - Jagħmel li jogħġbu!"

Samwel kiber, u l-Mulej kien miegħu, u ma ħalla ebda kelma milli qal tmur fix-xejn.

U Iżrael kollu, minn Dan sa Birsaba, għaraf li Samwel kien tassew profeta tal-Mulej, u l-Mulej baqa' jidher f'Silo, għax hemm kien għarraf lilu nnifsu lil Samwel, f'Silo, permezz tal-kelma tal-Mulej.


U kelmet Samwel kienet għall-poplu kollu.

Il-Filistin jirbħu lill-Iżraelin u joħdulhom l-arka

Iżrael ħareġ biex jitqabad mal-Filistin, u waqqfu l-kamp tagħhom f'Eben-għeżer, u l-Filistin waqqfuh f'Afek.

Il-Filistin tqassmu quddiem Iżrael, u ħadet ġlieda sewwa.

L-Iżraelin tħarbtu quddiem il-Filistin, u sfaw midruba fir-raba' xi erbat elef raġel.

Meta l-poplu raġa' daħal fil-kamp, ix-xjuħ ta' Iżrael staqsew: "Għaliex il-Mulej ħarbatna llum quddiem il-Filistin?

Ħa nġibu minn Silo l-arka tal-patt tal-Mulej, u tiġi f'nofsna u ssalvana mill-għedewwa tagħna."

Il-poplu bagħat iġib minn Silo l-arka tal-patt tal-Mulej tal-eżerċti li qiegħed fuq il-kerubini .

Mal-arka tal-patt ta' Alla kien hemm iż-żewġ ulied ta' Għeli: Ħofni u Fineħas.

Malli l-arka tal-patt tal-Mulej waslet fil-kamp, l-Iżraelin kollha għajtu għajta kbira, hekk li theżżet l-art.

Il-Filistin semgħuh il-ħoss ta' dik l-għajta, u qalu: "X'inhu dan il-ħoss ta' din l-għajta fil-kamp tal-Għebrej?"

U saru jafu li l-arka tal-Mulej kienet waslet fil-kamp.

U l-Filistin beżgħu għaliex, kif qalu, "Ġie Alla fil-kamp!"

U qalu: "Jaħasra għalina!

Qatt ma ġrat ħaġa bħal din s'issa.

Jaħasra għalina!

Min se jeħlisna minn id dawn l-allat qawwija?

Dawn huma l-allat li ħarbtu lill-Eġizzjani b'kull xorta ta' kastigi fid-deżert.

Agħmlu l-qalb u kunu rġiel, Filistin, ħalli ma taqgħux ilsiera tal-Għebrej, bħalma kienu huma lsiera tagħkom.

Kunu rġiel u tqabdu!"

Il-Filistin tqabdu, u l-Iżraelin tħarbtu, u kulħadd ħarab lejn l-għarix tiegħu; kien hemm tħarbita sħiħa, u minn Iżrael waqgħu tletin elf raġel mill-fanterija.

L-arka ta' Alla nqabdet, u mietu ż-żewġ ulied ta' Għeli: Ħofni u Fineħas.

Il-mewt ta' Għeli

Raġel mit-tribù ta' Benjamin telaq jiġri mit-taqbida, u wasal dak in-nhar stess f'Silo b'ilbiesu mċarrat u t-trab fuq rasu.

Xħin wasal, Għeli kien bilqiegħda fuq is-siġġu tiegħu ħdejn it-triq ta' Misfa, b'qalbu ttaqtaq minħabba l-arka ta' Alla.

U r-raġel daħal fil-belt jagħti l-aħbar u l-belt kollha bdiet tgħajjat.

U Għeli sama' l-għagħa ta' dak l-għajjat u qal: "X'inhu dan l-għajjat u l-għagħa kollu?"

U r-raġel mar jgħaġġel jagħti l-aħbar lil Għeli.

Għeli kellu tmienja u disgħin sena, għajnejh ma kinux jitħarrku u ma kienx jista' jara.

U r-raġel qal lil Għeli: "Jiena ġej mill-kamp, jien li ħrabt mill-kamp illum."

U Għeli staqsieh: "Kif marret il-biċċa, ibni?"

U r-raġel li ġieb l-aħbar wieġeb: "Iżrael ħarab minn quddiem il-Filistin, u kien hemm ukoll ħerba kbira fost il-poplu; u ż-żewġ uliedek, Ħofni u Fineħas, mietu; u ħadulna l-arka ta' Alla."

U malli semmielu l-arka ta' Alla Għeli waqa' minn fuq is-siġġu għal waranijiet maġenb il-bieb, u kiser għonqu u miet - kien xiħ u raġel tqil.

Kien ilu jaħkem lil Iżrael għal erbgħin sena.

Il-kunjata tiegħu, mart ibnu Fineħas, li kienet tqila u qorbot biex teħles, malli semgħet bl-aħbar li ħadulhom l-arka ta' Alla, u bil-mewt ta' żewġha u missieru, qabadha wġigħ il-ħlas, mielet u ħelset.

Meta kienet qiegħda tmut dawk li kienu madwarha qalulha: "La tibżax, għax wilidt tifel," imma ma weġbitx u anqas ma tat kas.

U semmiet it-tarbija Ikabod u qalet: "Is-sebħ tbiegħed minn Iżrael," għax kienu ħadulhom l-arka ta' Alla, u minħabba żewġha u missieru.

U qalet: "Tbiegħed is-sebħ minn Iżrael, għaliex ħadulna l-arka ta' Alla."


L-arka f'art il-Filistin

U l-Filistin qabdu l-arka ta' Alla, u ġibuha minn Eben-għeżer għal Asdod.

Imbagħad ħadu l-arka ta' Alla u ġabuha fit-tempju ta' Dagon, u qegħduha ħdejn Dagon.

Meta bakkru l-għada filgħodu l-Asdodin u marru jaraw, isibu lil Dagon mixħut wiċċu fl-art quddiem l-arka tal-Mulej, u qabdu lil Dagon u reġgħu qegħduh f'postu.

Kif qamu l-għada filgħodu reġgħu sabu lil Dagon mixħut wiċċu fl-art quddiem l-arka tal-Mulej, u rasu u idejh it-tnejn maqtugħin fuq l-għatba; ġismu biss kien baqa' minn Dagon.

Għalhekk għadhom sal-lum il-qassisin ta' Dagon u kull min jidħol fit-tempju ta' Dagon, ma jirfsux fuq l-għatba ta' Dagon f'Asdod.

U id il-Mulej tqalet fuq l-Asdodin, u għamlet ħerba minnhom, u darabhom bil-morliti, 'l Asdod u l-inħawi tagħha.

Meta n-nies ta' Asdod raw dan kollu qalu: "Ma għandhiex tibqa' magħna l-arka ta' Alla ta' Iżrael għaliex iebsa idu fuqna u fuq Dagon, alla tagħna."

U bagħtu jlaqqgħu għandhom il-prinċpijiet tal-Filistin u staqsewhom: "X'se nagħmlu bl-arka ta' Alla ta' Iżrael?", u wieġbu: "Neħduha fil-belt ta' Gatt, l-arka ta' Alla ta' Iżrael."

U ġarrew l-arka ta' Alla ta' Iżrael.

Wara li ġarrewha waqgħet id il-Mulej fuq il-belt, u kien hemm taħbila sħiħa; u darab in-nies tal-belt, miż-żgħir sal-kbir, u ħarġulhom il-morliti.

U bagħtu l-arka ta' Alla f'Għekron, u meta waslet l-arka ta' Alla f'Għekron, l-Għekronin bdew jgħajtu u jgħidu: "Ġabulna l-arka ta' Alla ta' Iżrael għandna, biex joqtlu lilna u l-familji tagħna."

U bagħtu jlaqqgħu l-prinċpijiet kollha tal-Filistin u qalulhom: "Ibagħtu lura l-arka ta' Alla ta' Iżrael u terġa' lejn postha, li ma toqtolniex, lilna u l-familji tagħna."

Għax kien hemm taħwida tal-mewt fil-belt kollha.

Id il-Mulej kienet tqila wisq fuqha.

In-nies li ma kinux mietu ntlaqtu bil-morliti.

L-għajjat tal-belt saħansitra wasal sas-smewwiet.


L-arka lura f'Iżrael

L-arka tal-Mulej kienet ilha seba' xhur f'art il-Filistin, meta l-Filistin sejħu lill-qassisin u l-ħabbarin, u qalulhom: "X'se nagħmlu bl-arka tal-Mulej?

Għidulna kif sejrin nibagħtuha lura f'postha."

U weġbuhom: "Jekk se tibagħtu lura l-arka ta' Alla ta' Iżrael, tibagħtuhiex b'xejn, imma roddulha offerta ta' riparazzjoni.

Imbagħad jekk tfiqu, tagħrfu għaliex ma warrabx idu minn fuqkom."

U staqsewhom: "X'inhi l-offerta ta' riparazzjoni li għandna rroddulha?"

U weġbuhom: "Ħames bżieżaq tad-deheb u ħames ġrieden tad-deheb, skont l-għadd tal-prinċpijiet tal-Filistin, għaliex marda waħda qabditkom, lilkom ilkoll u l-prinċpijiet tagħkom.

Agħmlu mela xbihat tal-bżieżaq tagħkom u tal-ġrieden li ħarbtu l-art, u tagħtu ġieħ lil Alla ta' Iżrael; għandu mnejn ineħħi idu minn fuqkom, u minn fuq l-allat tagħkom, u minn fuq artkom.

Għaliex twebbsu qalbkom bħalma webbsu qalbhom l-Eġizzjani u l-Fargħun?

Forsi ma kellux jitlaqhom wara li kien lagħab bihom?

Issa, mela, aqbdu u agħmlu karru ġdid b'żewġ baqriet ireddgħu, li ma refgħu qatt fuqhom madmad; orbtu l-baqriet mal-karru, u ħudu l-frieħ tagħhom minn warajhom fl-istalla.

Ħudu mbagħad l-arka tal-Mulej u qegħduha fuq il-karru, u t-tagħmir tad-deheb li intom qegħdin troddulu b'offerta ta' riparazzjoni, qegħduhom f'senduq maġenbha, u ħalluha tmur.

Imbagħad oqogħdu ħarsu, u jekk taqbad it-triq ta' artu u titla' lejn Betxemex, sinjal li hu jkun għamlilna din il-ħsara kbira, jekk le nagħrfu li mhux idu kienet li laħqitna, imma għax ġiet hekk."

Hekk għamlu dawk in-nies.

Ħadu żewġ baqriet ireddgħu u rabtuhom ma' karru, u għalqu l-frieħ tagħhom fl-istalla.

U qiegħdu l-arka tal-Mulej fuq il-karru, u s-senduq bil-ġrieden tad-deheb u x-xbihat tal-bżieżaq tagħhom.

U l-baqar qabdu t-triq dritt għal Betxemex; u baqgħu mexjin fl-istess triq, jimxu u jgargru, bla ma jilwu lejn il-lemin jew lejn ix-xellug, u l-prinċpijiet tal-Filistin mexjin warajhom sa truf Betxemex.

In-nies ta' Betxemex kienu qegħdin jaħsdu l-qamħ fil-wied; u refgħu għajnejhom u raw l-arka, u ferħu malli rawha.

U l-karru wasal sal-għalqa ta' Ġożwè l-Betxemxi, u waqaf hemm.

Kien hemm ġebla kbira, u qattgħu l-injam tal-karru u offrew il-baqriet b'sagrifiċċju tal-ħruq lill-Mulej.

Il-Leviti niżżlu l-arka tal-Mulej, u s-senduq li kien hemm magħha bl-oġġetti tad-deheb li kienu fih, u qegħduh fuq il-ġebla l-kbira, u dak in-nhar il-Betxemxin offrew sagrifiċċji tal-ħruq u vittmi lill-Mulej.

Dan kollu rawh il-ħames prinċpijiet tal-Filistin, u reġgħu lura lejn Għekron dak in-nhar stess.

Dan hu l-għadd tax-xbihat tal-bżieżaq li taw il-Filistin b'offerta ta' riparazzjoni lill-Mulej; waħda għal Asdod, waħda għal Gaża, waħda għal Askalon, waħda għal Gatt, waħda għal Għekron.

L-għadd imbagħad tal-ġrieden tad-deheb kien daqs l-għadd tal-ibliet Filistin kollha tal-ħames prinċpijiet, mill-belt bis-swar sar-raħal għall-beraħ.

U l-ġebla l-kbira li fuqha serrħu l-arka tal-Mulej għadha hemm sal-lum, fir-raba' ta' Ġożwè l-Betxemxi.

U l-Mulej qatel lil xi wħud min-nies ta' Betxemex, għax ħarsu ġol-arka tal-Mulej; qatel sebgħin minnhom, u l-poplu beka għaliex il-Mulej għamel ħerba mill-poplu.

U n-nies ta' Betxemex qalu: "Min jista' joqgħod wieqaf quddiem il-Mulej, dan Alla daqshekk qaddis?

Għand min jista' jitla' u jitbiegħed minna?"

U bagħtu messaġġiera għand in-nies ta' Kirjat-ġegħarim jgħidulhom: "Il-Filistin reġġgħu lura l-arka tal-Mulej.

Inżlu u tellgħuha għandkom."


U n-nies ta' Kirjat-ġegħarim ġew u tellgħu l-arka tal-Mulej, u daħħluha f'dar Abinadab, li kienet fuq għolja, u kkonsagraw lil ibnu Elgħażar biex iħares l-arka tal-Mulej.

Samwel imħallef f'Iżrael

Kien għadda ħafna żmien - għoxrin sena - mindu l-arka kienet waqfet f'Kirjat-ġegħarim, u d-dar kollha ta' Iżrael bkew u daru lejn il-Mulej.

U Samwel kellem lid-dar kollha ta' Iżrael: "Jekk intom terġgħu lura b'qalbkom kollha għand il-Mulej, neħħu minn nofskom l-allat barranin u lil Għastarot, orbtu qalbkom mal-Mulej, u aqdu lilu biss, biex hu jeħliskom minn id il-Filistin."

U wlied Iżrael warrbu minn nofshom lill-allat Bagħlim u Għastarot, u bdew jaqdu l-Mulej waħdu.

Samwel qalilhom: "Ħa jinġabar Iżrael kollu f'Misfa, biex nitlob lill-Mulej għalikom."

U huma ltaqgħu f'Misfa, imlew l-ilma u sawbuh quddiem il-Mulej ; u dak in-nhar samu u qalu: "Dnibna quddiem il-Mulej."

U f'Misfa Samwel sar imħallef fuq Iżrael.

Il-Filistin semgħu li wlied Iżrael kienu nġemgħu f'Misfa; u l-kbarat tal-Filistin telgħu kontra Iżrael.

Malli wlied Iżrael semgħu, beżgħu mill-Filistin.

Ulied Iżrael qalu lil Samwel: "La tiqafx tgħajjat quddiem il-Mulej, Alla tagħna, għalina, ħalli jeħlisna minn idejn il-Filistin."

Samwel ħa ħaruf tal-ħalib u offrieh b'sagrifiċċju tal-ħruq lill-Mulej; u għajjat Samwel quddiem il-Mulej għal Iżrael, u l-Mulej semgħu.

Ġara li meta Samwel kien qiegħed joffri s-sagrifiċċju tal-ħruq, il-Filistin resqu biex jaħbtu għal Iżrael.

Dak in-nhar il-Mulej riegħed ragħda kbira kontra l-Filistin u ħarbathom; u huma tfarrku quddiem Iżrael.

U n-nies ta' Iżrael ħarġu minn Misfa, u ħabtu għall-Filistin u għamlu ħerba minnhom sa Bet-kar.

U Samwel ħa ġebla u waqqafha bejn Misfa u bejn Sen u semmieha: Eben-għeżer, u qal: "Sa hawn għenna l-Mulej."

U hekk trażżnu l-Filistin u ma baqgħux jidħlu f'art Iżrael, għax id il-Mulej kienet iżżomm il-Filistin il-jiem kollha ta' Samwel.

U l-ibliet kollha li kienu ħatfu l-Filistin mingħand Iżrael, reġgħu għal għand Iżrael; u l-art minn Għekron sa Gatt bl-inħawi tagħhom ħadha Iżrael minn id il-Filistin; u kien hemm il-paċi bejn Iżrael u bejn l-Amurrin.

U Samwel kien imħallef ta' Iżrael il-jiem kollha ta' ħajtu; u minn sena għal sena kien imur u jdur Betel, Gilgal u Misfa u jagħmel il-ħaqq lil Iżrael f'dawn l-inħawi kollha.

Imbagħad kien jerġa' lura f'Rama, fejn kellu daru, u hemm kien jagħmel ħaqq lil Iżrael u hemm ukoll bena artal lill-Mulej.


L-Iżraelin jitolbu sultan

Ġara li, meta Samwel kien xjieħ, qiegħed lil uliedu mħallfin fuq Iżrael.

Il-kbir kien jismu Ġoel u ta' warajh Abija.

U kienu jagħmlu l-ħaqq f'Birsaba.

Uliedu ma mxewx bħalu; ħsiebhom kien li jagħmlu kull xorta ta' qligħ, jieħdu r-rigali, u jgħawġu l-ġustizzja.

Ix-xjuħ kollha ta' Iżrael inġemgħu u marru għand Samwel f'Rama, u qalulu: "Ara, inti xjeħt, u wliedek ma qabdux triqtek.

Issa agħmlilna sultan biex imexxina bħall-ġnus kollha."

Dan li qalu: "Agħtina sultan biex imexxina," ma għoġbux lil Samwel, u mar jitlob quddiem il-Mulej.

Il-Mulej wieġeb lil Samwel: "Isma' minn leħen il-poplu f'kulma jgħidulek.

Għax mhux lilek warrbu, iżda lili warrbu, biex ma nsaltanx fuqhom.

Kulma għamlu lili minn meta tellajthom mill-Eġittu sal-lum - telquni biex qabdu allat oħra - issa qegħdin jagħmluh lilek.

Issa isma' minn kliemhom.

Biss għidilhom u wrihom sewwa d-dritt tas-sultan li jsaltan fuqhom."

Samwel qal kulma qallu l-Mulej lill-poplu li kien talbu sultan.

U qalilhom: "Dan hu d-dritt tas-sultan li għad isaltan fuqkom; jeħdilkom is-subien tagħkom, u jqegħedhom mal-karrijiet u maż-żwiemel, u jiġru quddiem il-karru tiegħu.

U jagħmel minnhom kaptani ta' elf u ta' ħamsin raġel, biex jaħartu l-ħrit tiegħu, u jaħsdu l-ħsad tiegħu, u jaħdmu l-għodod għall-gwerra u t-tagħmir għall-karrijiet tiegħu.

"U jieħu l-bniet tagħkom biex jaħdmu l-fwieħa, isajru u jagħġnu.

U mir-raba' tagħkom, mill-oqsma tad-dwieli tagħkom, u taż-żebbuġ tagħkom jieħu l-aħjar, u jagħtihom lill-qaddejja tiegħu.

Jieħu mill-għaxra waħda tal-miżirgħa u tal-oqsma tad-dwieli tagħkom, u jagħtihom lill-kortiġjani u 'l-uffiċjali tiegħu.

U jeħdilkom l-aħjar minn fost l-ilsiera, irġiel u nisa, u l-aħjar mill-baqar u l-ħmir tagħkom, u jqabbadhom jaħdmu fix-xogħol tiegħu.

Jieħu mill-għaxra waħda tal-imrieħel tagħkom u intom tkunu lsiera tiegħu.

U dakinhar tgħajtu minħabba s-sultan li tkunu ħtartu, imma l-Mulej dakinhar ma jismagħkomx."

Imma l-poplu ma riedx jisma' minn kliem Samwel, u qalulu: "Le! ħa jkollna sultan fuqna, ħa nkunu aħna wkoll bħall-ġnus kollha; ħa jaħkem fuqna sultan tagħna, u jimxi quddiemna u jmexxi t-taqbid tagħna."

U Samwel sama' l-kliem kollu tal-poplu u tenniehom f'widnejn il-Mulej.

U l-Mulej qal lil Samwel: "Isma' minn kliemhom, u agħmlilhom sultan."

U Samwel qal lill-irġiel ta' Iżrael: "Kulħadd imur lejn beltu."


Samwel u Sawl

Kien hemm raġel mit-tribù ta' Benjamin li kien jismu Kis bin Abijel, bin Serur, bin Bekorat, bin Afijaħ, bin wieħed mit-tribù ta' Benjamin, bniedem qalbieni u għani.

U kellu iben jismu Sawl, żagħżugħ sabiħ, fl-aħjar tiegħu, u ma kienx hemm ieħor fost ulied Iżrael aħjar minnu; kien jgħaddi lil kulħadd minn spallejh 'il fuq.

Darba waħda Kis, missier Sawl, intilfulu xi ħmariet, u Kis qal lil Sawl ibnu: "Ħu miegħek wieħed mill-qaddejja, u aqbad u mur fittex il-ħmariet."

Daru l-muntanji ta' Efrajm u l-art ta' Salisa, u ma sabu xejn; għaddew mill-art ta' Sagħlim, xejn; u mill-art ta' Benjamin, u ma sabu xejn.

Daħlu fl-art ta' Suf, u Sawl qal lill-qaddej li kellu miegħu: "Ejja nerġgħu lura; għandu mnejn missieri ma għadux jaħseb fil-ħmariet, u qiegħed jitħasseb fuqna."

U l-qaddej wieġbu: "Ara, f'din il-belt hawn raġel, bniedem ta' Alla, raġel stmat; kulma jgħid, iseħħ.

Issa mmorru hemm; għandu mnejn jgħidilna xi ħaġa fuq l-iskop li għalih qbadna t-triq."

U Sawl wieġeb lill-qaddej: "Immorru, imma x'neħdulu lil dan ir-raġel?

Il-ħobż għab mill-ħoroġ tagħna, u ma għandniex x'noffrulu lir-raġel ta' Alla.

X'nistgħu nagħtuh?"

U l-qaddej raġa' wieġeb lil Sawl u qallu: "Ara, għandi f'idi r-raba' waħda ta' xekel tal-fidda ; int agħtiha lir-raġel ta' Alla u hu jurina triqtna." - Dari f'Iżrael hekk kien jgħid xi ħadd meta kien imur jistaqsi lil Alla: "Ejja mmorru għand il-veġġent , dak li jara," għax dak li llum isejħulu profeta, dari kienu jsejħulu veġġent. - U Sawl qal lill-qaddej tiegħu: "Sewwa qiegħed tgħid.

Ejja mmorru."

U marru lejn il-belt fejn kien hemm ir-raġel ta' Alla.

Huma u telgħin it-telgħa tal-belt iltaqgħu ma' xi xbejbiet ħierġa jimlew l-ilma u qalulhom: "Hawn joqgħod il-veġġent, dak li jara?"

U x-xbejbiet weġbuhom u qalulhom: "Hawn joqgħod.

Hemm hu quddiemek, għadu kif daħal issa fil-belt, għaliex illum joffri s-sagrifiċċju tal-poplu fuq l-għolja .

Kif tidħlu l-belt għandkom issibuh hemm, qabel ma jitla' fuq l-għolja jiekol, għaliex il-poplu ma jikolx qabel ma jasal hu; hu jbierek il-vittma, imbagħad jieklu l-mistednin.

Itilgħu mela, għax bħalissa ssibuh."

U telgħu l-belt.

Huma u deħlin mill-bieb jaraw lil Samwel ħiereġ u riesaq lejhom biex jitla' l-għolja.

Il-jum ta' qabel ma ġie Sawl, il-Mulej kien tarraf xi ħaġa f'widnejn Samwel, u qallu: "Għada bħalissa nibgħatlek raġel mill-art ta' Benjamin, u int idilku prinċep tal-poplu tiegħi Iżrael, u hu jeħles il-poplu tiegħi minn id il-Filistin, għax rajt l-hemm tal-poplu tiegħi, u l-għajta tagħhom waslet sa għandi."

Malli Samwel ra lil Sawl, il-Mulej qallu: "Hawn hu r-raġel li għedtlek: 'Dan jaħkem fuq il-poplu tiegħi.' "

U Sawl resaq fuq Samwel f'nofs il-bieb u staqsieh: "Għidli, jekk jogħġbok, fejn hi d-dar tal-veġġent."

Samwel wieġbu: "Jiena hu l-veġġent.

Itla' qabli fuq l-għolja.

Illum tieklu miegħi.

Inħallik tmur għada filgħodu kmieni u nurik kulma għandek f'qalbek.

Għall-ħmariet imbagħad li ntilfulek tlitt ijiem ilu, tħabbilx rasek, għax sabuhom.

U ta' min se jkun l-egħżeż ġid ta' Iżrael?

Mhux tiegħek u tad-dar kollha ta' missierek?"

U Sawl wieġeb u qallu: "M'iniex jien Benjamini mill-iżgħar fost it-tribù ta' Iżrael, u l-familja tiegħi mhijiex l-iżgħar fost il-familji tat-tribù ta' Benjamin?

Għaliex qiegħed tkellimni hekk?"

Samwel ħa lil Sawl u l-qaddej tiegħu, u daħħalhom fl-għorfa, u tahom post f'ras il-mistednin, li kienu xi tletin ruħ.

U Samwel qal lill-kok: "Newwel is-sehem li tajtek u li għedtlek: żommu għandek."

U l-kok ħa l-koxxa u s-sieq, u qegħedhom quddiem Sawl, u Samwel qallu: "Ara, dak li rfajtlek qiegħed quddiemek.

Kul, għaliex kien merfugħ għalik għal din il-festa li għaliha stedint il-poplu."

Dakinhar Sawl kiel ma' Samwel.

Imbagħad niżlu mill-għolja lejn il-belt, firxu mitraħ lil Sawl fuq is-setaħ, u raqad hemm.

Sawl ikkonsagrat sultan

Malli beda jbexbex Samwel sejjaħ lil Sawl fuq is-setaħ u qallu: "Qum ħa nibagħtek lura."

U Sawl qam u ħarġu t-tnejn barra, hu u Samwel.

Huma u neżlin f'tarf il-belt Samwel qal lil Sawl: "Għid lill-qaddej jgħaddi qabilna, u inti oqgħod hawn illum, biex insemmgħek il-kelma ta' Alla."


Samwel ħa l-kus taż-żejt f'idejh u sawwabhulu fuq rasu, u mbagħad biesu u qallu: "Mhuwiex il-Mulej li dilkek u għamlek prinċep fuq Iżrael, il-poplu tiegħu?

Tkun int li tmexxi l-poplu tal-Mulej u teħilsu minn idejn l-għedewwa tiegħu, li għandu madwaru.

U dan ikunlek is-sinjal li kien il-Mulej li dilkek u għamlek prinċep fuq il-wirt tiegħu: meta tkun tlaqt minn quddiemi, int issib żewġt irġiel ħdejn il-qabar ta' Rakel, f'Selsa fl-art ta' Benjamin, u jgħidulek: 'Instabu l-ħmariet li int ħriġt tfittex.

U ara, missierek neħħa l-ħsieb tal-ħmariet u qiegħed jitħasseb fuqkom u jgħid: X'se nagħmel b'ibni?'

U minn hemm tibqa' sejjer sal-balluta tat-Tabor u hemm tiltaqa' ma' tlitt irġiel telgħin għand Alla f'Betel: wieħed iġorr tliet gidjien u wieħed iġorr tliet ħobżiet, u l-ieħor żaqq inbid, huma jsellmulek jagħtuk żewġ ħobżiet, u int teħodhom minn idejhom.

Imbagħad tasal sa Gibgħat-eloħim fejn hemm l-għases tal-Filistin, u kif tasal hemm fi dħul il-belt, tiltaqa' ma' qatgħa profeti niżlin mill-għolja, b'arpa u tanbur, flawt u ċetra quddiemhom, u jintilfu f'estasi ta' profeti .

Inti mbagħad jinżel fuqek u jaħtfek l-ispirtu tal-Mulej, u int ukoll tintilef magħhom f'estasi ta' profeta, u tinbidel fi bniedem ieħor.

Meta jkunu seħħewlek dawn is-sinjali kollha, tista' tagħmel kulma jiġi għal idejk, għax Alla jkun miegħek.

Imbagħad inżel qabli f'Gilgal, u jien ninżel ħdejk biex noffri sagrifiċċju tal-ħruq u sagrifiċċju tas-sliem; iddum sebat ijiem tistenna sakemm niġi ħdejk, u ngħarrfek x'għandek tagħmel."

U ġara li malli dawwar spallejh biex jitlaq minn ħdejn Samwel, Alla biddillu qalbu f'oħra, u seħħew dawn is-sinjali kollha dakinhar stess.

Kif wasal minn hemm fuq l-għolja ltaqa' ma' qatgħa profeti, u niżel fuqu u ħatfu l-ispirtu ta' Alla, u ntilef f'estasi ta' profeta f'nofshom.

Xħin dawk kollha li kienu jafuh qabel rawh f'estasi ta' profeta, bdew jgħidu lil xulxin: "X'ġara lil bin Kis?

Sawl ukoll mal-profeti?"

Wieħed minn hemm wieġeb u qal: "Min hu missierhom?"

Għalhekk xtered il-qawl: "Huwa Sawl ukoll fost il-profeti?"

Meta spiċċa jipprofetizza mar fuq l-għolja.

U z-ziju ta' Sawl qal lilu u lill-qaddej tiegħu: "Fejn mortu?" u wieġeb: "Infittxu l-ħmariet; u xħin rajna li ma kienu mkien morna għand Samwel."

U z-ziju ta' Sawl staqsiehom: "Għidli x'qalilkom Samwel."

U Sawl wieġeb lil zijuh: "Għarrafna li l-ħmariet kienu nstabu."

U fuq il-biċċa tas-sultan ma qallu xejn x'kien qallu Samwel.

Sawl ipproklamat sultan

Samwel laqqa' l-poplu quddiem il-Mulej f'Misfa.

U qal lil ulied Iżrael: "Dan jgħid il-Mulej, Alla ta' Iżrael: Jien tellajt lil Iżrael mill-Eġittu, u ħlistkom minn id l-Eġizzjani, u minn id is-slaten kollha li ħaqrukom.

Imma intom illum ċħadtu lil Alla tagħkom, is-salvatur tagħkom fl-hemm u d-dwejjaq kollha, u għedtulu: 'Le! agħmlilna sultan fuqna.'

Issa mela ersqu lejn il-Mulej u tqassmu skont it-tribujiet u l-familji tagħkom."

Samwel imbagħad ressaq it-tribujiet kollha ta' Iżrael, u ntgħażel bix-xorti t-tribù ta' Benjamin.

U ressaq it-tribù ta' Benjamin skont il-familji tiegħu u telgħet bix-xorti l-familja ta' Matri; u mbagħad tala' bix-xorti Sawl bin Kis, u fittxewh u ma sabuhx.

U reġgħu staqsew lill-Mulej: "Ġie hawn ir-raġel?"

U l-Mulej wieġeb: "Hawn hu moħbi qalb il-provvisti!"

Marru jiġru, u ħaduh minn hemm u qegħduh f'nofs il-poplu, u kien jgħaddi lil kulħadd minn spallejh 'il fuq.

U Samwel imbagħad fisser lill-poplu kollu: "Rajtu lil min ħatar il-Mulej?

M'hawnx ieħor bħalu fil-poplu kollu."

U l-poplu għolla leħnu, għajjat għajta kbira, u qal "Viva s-sultan!"

Samwel imbagħad fisser lill-poplu d-dritt tas-sultan u kitbu fi ktieb u qiegħdu quddiem il-Mulej, u Samwel bagħat il-poplu kollu, kulħadd lejn daru.

Sawl ukoll mar id-dar f'Gibgħa, u marru miegħu wkoll irġiel qalbiena, li Alla messilhom qalbhom.

Imma xi rġiel ħżiena qalu: "Biex se jsalvana dan?"

Maqdruh u ma ġibulux offerti.